**2014–2020 METŲ EUROPOS SĄJUNGOS FONDŲ INVESTICIJŲ VEIKSMŲ PROGRAMOS 7 PRIORITETO „KOKYBIŠKO UŽIMTUMO IR DALYVAVIMO DARBO RINKOJE SKATINIMAS“ ĮGYVENDINIMO PRIEMONĖS Nr. 07.1.1-CPVA-V-304 „MODERNIZUOTI KULTŪROS INFRASTRUKTŪRĄ“ PROJEKTŲ FINANSAVIMO SĄLYGŲ APRAŠAS Nr. 1**

**I SKYRIUS**

**BENDROSIOS NUOSTATOS**

1. 2014–2020 metų Europos Sąjungos fondų investicijų veiksmų programos 7 prioriteto „Kokybiško užimtumo ir dalyvavimo darbo rinkoje skatinimas“ įgyvendinimo priemonės Nr. 07.1.1-CPVA-V-304 „Modernizuoti kultūros infrastruktūrą“ projektų finansavimo sąlygų aprašas Nr. 1 (toliau – Aprašas) nustato reikalavimus, kuriais turi vadovautis pareiškėjai, rengdami ir teikdami paraiškas finansuoti iš Europos Sąjungos struktūrinių fondų lėšų bendrai finansuojamus projektus (toliau – paraiška) pagal 2014–2020 m. Europos Sąjungos fondų investicijų veiksmų programos, patvirtintos Europos Komisijos 2014 m. rugsėjo 8 d. sprendimu Nr. C(2014)6397 (toliau – Veiksmų programa), 7 prioriteto „Kokybiško užimtumo ir dalyvavimo darbo rinkoje skatinimas“ įgyvendinimo priemonės Nr. 07.1.1-CPVA-V-304 „Modernizuoti kultūros infrastruktūrą“ (toliau – Priemonė) finansuojamas veiklas, taip pat institucijos, atliekančios paraiškų vertinimą, atranką ir iš Europos Sąjungos struktūrinių fondų lėšų bendrai finansuojamų projektų (toliau – projektas) įgyvendinimo priežiūrą.

2. Aprašas yra parengtas vadovaujantis:

2.1. 2014 m. birželio 17 d. Komisijos reglamentu (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius (OL 2014 L 187, p.1–78) (toliau – Reglamentas (ES) Nr. 651/2014);

2.2. Atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos struktūrinių fondų investicijų veiksmų programą, taisyklėmis, patvirtintomis Lietuvos Respublikos Vyriausybės 2014 m. birželio 4 d. nutarimu Nr. 528 „Dėl Atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos struktūrinių fondų investicijų veiksmų programą“ (toliau – Atsakomybės ir funkcijų paskirstymo taisyklės);

2.3. Projektų administravimo ir finansavimo taisyklėmis, patvirtintomis Lietuvos Respublikos finansų ministro 2014 m. spalio 8 d. įsakymu Nr. 1K-316 „Dėl Projektų administravimo ir finansavimo taisyklių patvirtinimo“ (toliau – Projektų taisyklės);

2.4. 2014–2020 m. Europos Sąjungos struktūrinių fondų investicijų veiksmų programos prioriteto įgyvendinimo priemonių įgyvendinimo planu, patvirtintu Lietuvos Respublikos kultūros ministro 2015 m. gegužės 22 d. įsakymu Nr. ĮV-326 „Dėl Lietuvos Respublikos kultūros ministerijos 2014–2020 metų Europos Sąjungos fondų investicijų veiksmų programos prioritetų įgyvendinimo priemonių įgyvendinimo plano ir nacionalinių stebėsenos rodiklių skaičiavimo aprašo patvirtinimo“ (toliau – Priemonių įgyvendinimo planas);

2.5. Kultūros objektų aktualizavimo 2014–2020 metų programa, patvirtinta Lietuvos Respublikos kultūros ministro 2014 m. spalio 6 d. įsakymu Nr. ĮV-711 „Dėl Kultūros objektų aktualizavimo 2014–2020 metų programos patvirtinimo“ (toliau – Kultūros objektų aktualizavimo programa).

3. Apraše vartojamos sąvokos suprantamos taip, kaip jos apibrėžtos Aprašo 2 punkte nurodytuose teisės aktuose bei 2014–2020 metų Europos Sąjungos fondų investicijų veiksmų programos administravimo taisyklėse, patvirtintose Lietuvos Respublikos Vyriausybės 2014 m. spalio 3 d. nutarimu Nr. 1090 „Dėl 2014–2020 metų Europos Sąjungos fondų investicijų veiksmų programos administravimo taisyklių patvirtinimo“.

4. Apraše vartojamos kitos sąvokos:

4.1. **Energijos vartojimo efektyvumą didinančios priemonės** – priemonės, numatytos Viešųjų pastatų energinio efektyvumo didinimo programos, patvirtintos Lietuvos Respublikos Vyriausybės 2014 m. lapkričio 26 d. nutarimu Nr. 1328 „Dėl viešųjų pastatų energinio efektyvumo didinimo programos patvirtinimo“ (toliau – Viešųjų pastatų energinio efektyvumo didinimo programa) 2 priede „Viešųjų pastatų energijos vartojimo efektyvumo didinimo veiksmų (priemonių) sąrašas“;

4.2. **Kultūros infrastruktūra** – kultūros infrastruktūros objektas, kaip tai apibrėžta Kultūros objektų aktualizavimo programoje;

4.3. **Kultūros paslauga** – kultūrinės veiklos, kaip ji apibrėžta Reglamento (ES) Nr. 651/2014, 53 straipsnio 2 dalyje, lankytojams ir (arba) dalyviams teikiama paslauga;

4.4. **Kultūros produktas** – atsižvelgiant į kultūros infrastruktūros objekte vykdomą kultūrinę veiklą, kaip ji apibrėžta Reglamento (ES) Nr. 651/2014, 53 straipsnio 2 dalyje, kuriamas (-i) kultūros produktas (-ai), skirtas (-i) kultūros paslaugai (-oms) teikti;

4.5. **Projekto įgyvendinimo teritorija** – teritorija, nurodyta atitinkamoje integruotoje teritorijų vystymo programoje;

4.6. **Tikslinė teritorija** – vidaus reikalų ministro įsakymais patvirtintose 5 didžiųjų Lietuvos miestų (Vilniaus, Kauno, Klaipėdos, Panevėžio, Šiaulių)integruotose teritorijų vystymo programose nurodytos tikslinės teritorijos ir su jomis susietos teritorijos, kuriose bus įgyvendinama atitinkama integruota teritorijų vystymo programa.

5. Priemonės įgyvendinimą administruoja Lietuvos Respublikos kultūros ministerija (toliau – Ministerija) ir viešoji įstaiga Centrinė projektų valdymo agentūra (toliau – įgyvendinančioji institucija).

6. Pagal Priemonę teikiamo finansavimo forma – negrąžinamoji subsidija*.*

7. Projektų atranka pagal Priemonę bus atliekama valstybės projektų planavimo būdu.

8. Pagal Aprašą projektams įgyvendinti numatoma skirti iki 74 966 546  eurų (septyniasdešimt keturių milijonų devynių šimtų šešiasdešimt šešių tūkstančių penkių šimtų keturiasdešimt šešių eurų), iš kurių iki 63 721 564  eurų (šešiasdešimt trijų milijonų septynių šimtų dvidešimt vieno tūkstančio penkių šimtų šešiasdešimt keturių eurų) – Europos Sąjungos struktūrinių fondų (Europos regioninės plėtros fondo (toliau – ERPF)) lėšos, iki 11 244 982  eurų (vienuolikos milijonų dviejų šimtų keturiasdešimt keturių tūkstančių devynių šimtų aštuoniasdešimt dviejų eurų) – Lietuvos Respublikos valstybės biudžeto lėšos. Iš jų 6 112 156 eurų (šeši milijonai šimtas dvylika tūkstančių vienas šimtas penkiasdešimt šeši eurai) – ERPF lėšų ir 1 078 616 (vienas milijonas septyniasdešimt aštuoni tūkstančiai šeši šimtai šešiolika eurų) – Lietuvos Respublikos valstybės biudžeto lėšų (toliau – veiklos lėšų rezervas) galės būti skirta projektams finansuoti tik Lietuvos Respublikos Vyriausybei patvirtinus Veiksmų programos priedo pakeitimą, kuriuo veiklos lėšų rezervas bus skirtas Veiksmų programos 7 prioritetui „Kokybiško užimtumo ir dalyvavimo darbo rinkoje skatinimas“ įgyvendinti.

9. Priemonės tikslas – modernios, atitinkančios šiuolaikinės visuomenės poreikius, kultūros infrastruktūros (muziejų, bibliotekų, kultūros centrų, koncertinių įstaigų, teatrų) atnaujinimas, siekiant aukštesnės kultūros paslaugų kokybės, prieinamumo ir interaktyvumo, didesnės jų pridėtinės vertės ir paklausos kūrimo, skatinant papildomus lankytojų srautus, formuojant paklausą vietos verslams, didinant patrauklumą investicijoms, verslo plėtrai, naujų darbo vietų kūrimui tikslinėse teritorijose. Kultūros infrastruktūros modernizavimas bus vykdomas esamos kultūros infrastruktūros pagrindu.

10. Pagal Aprašą remiama ši veikla: kultūros infrastruktūros atnaujinimas tikslinėse teritorijose esamos kultūros infrastruktūros pagrindu.

11. Viešųjų juridinių asmenų, kurių savininko (dalininko) teises ir pareigas įgyvendina Ministerija ir kurių teikiami projektai atitinka 5 didžiųjų Lietuvos miestų (Vilniaus, Kauno, Klaipėdos, Panevėžio, Šiaulių) integruotų teritorijų vystymo programų veiksmų planuose nurodytus veiksmus, objektai, į kuriuos investicijos planuojamos pagal Priemonę, negalės būti finansuojami pagal Ministerijos administruojamas priemones „Aktualizuoti kultūros paveldo objektus“, „Aktualizuoti viešąjį ir privatų kultūros paveldą“ bei „Modernizuoti viešąją ir privačią kultūros infrastruktūrą“.

12. Pagal Apraše nurodytą remiamą veiklą valstybės projektų sąrašą numatoma sudaryti – 2016 m. III ketvirtį.

**II SKYRIUS**

**REIKALAVIMAI PAREIŠKĖJAMS IR PARTNERIAMS**

13. Pagal Aprašą galimi pareiškėjai yra viešieji juridiniai asmenys, kurių savininko (dalininko) teises ir pareigas įgyvendina Ministerija ir kurių teikiami projektai atitinka 5 didžiųjų Lietuvos miestų integruotų teritorijų vystymo programų veiksmų planuose nurodytus veiksmus, taip pat kurių objektai įtraukti į Kultūros objektų aktualizavimo programos II priedą.

14. Galimi partneriai yra viešieji ir privatūs juridiniai asmenys. Privatūs partneriai galimi tik įgyvendinant viešos ir privačios partnerystės projektus, skirtus modernizuoti kultūros infrastruktūrą*.* Partnerystė projekte turi būti pagrįsta, teikti naudą ir prisidėti prie projekto tikslo įgyvendinimo.

15. Pareiškėju (projekto vykdytoju) ir partneriu gali būti tik juridiniai asmenys. Pareiškėju (projekto vykdytoju) ir partneriu negali būti juridinių asmenų filialai arba atstovybės.

16. Valstybės pagalba neteikiama:

16.1. sunkumus patiriantiems ūkio subjektams;

16.2. ūkio subjektams, kuriems išduotas vykdomasis raštas sumoms išieškoti pagal ankstesnį Komisijos sprendimą, kuriame pagalba skelbiama neteisėta ir nesuderinama su vidaus rinka. Nauja valstybės pagalba negali būti teikiama iki nebus sugrąžinta neteisėta ir nesuderinama su vidaus rinka gauta valstybės pagalba.

**III SKYRIUS**

**PROJEKTAMS TAIKOMI REIKALAVIMAI**

17. Projektas turi atitikti Projektų taisyklių 10 skirsnyje nustatytus bendruosius projektų reikalavimus.

18. Projektas turi būti įtrauktas į atitinkamą 5 didžiųjų Lietuvos miestų (Vilniaus, Kauno, Klaipėdos, Panevėžio, Šiaulių) integruotą teritorijų vystymo programą, t. y. projekto pareiškėjas, veiklos, finansavimo dydis ir šaltiniai turi atitikti integruotos teritorijų vystymo programos veiksmų plane nurodytą informaciją apie veiksmą.

19. Projektas turi atitikti šiuos 2016 m. balandžio 21 d. 2014–2020 m. Europos Sąjungos fondų investicijų veiksmų programos Stebėsenos komiteto posėdyje Nr. 16 patvirtintus specialiuosius projektų atrankos kriterijus:

19.1. projektas turi atitikti Kultūros objektų aktualizavimo programos nuostatas. Laikoma, kad projektas atitinka specialųjį atrankos kriterijų, jei projekte numatomas tvarkyti kultūros infrastruktūros objektas įgyvendina Kultūros objektų aktualizavimo programos 20–22 punktus bei atitinka 23 punkte nustatytus bendruosius reikalavimus ir 25 punkte arba 26 punkte, arba 27 punkte nustatytus specialiuosius reikalavimus. Projekto vykdytojas bei numatomas tvarkyti objektas turi būti prioriteto eilės tvarka nurodyti Kultūros objektų aktualizavimo programos II priede;

19.2. projektas turi atitikti 5 didžiųjų Lietuvos miestų (Vilniaus, Kauno, Klaipėdos, Panevėžio, Šiaulių) integruotų teritorijų vystymo programų veiksmų planuose nurodytus veiksmus. Laikoma, kad projektas atitinka specialųjį atrankos kriterijų, jei projektiniame pasiūlyme ir paraiškoje nurodyti projekto pareiškėjas, projekto veiklos, finansavimo dydis ir šaltiniai atitinka konkretaus didžiojo Lietuvos miesto integruotos teritorijų vystymo programos atitinkamo veiksmo aprašyme pateiktą informaciją.

20. Pagal Aprašą nefinansuojami didelės apimties projektai. Didelės apimties projektas suprantamas taip, kaip apibrėžta Atsakomybės ir funkcijų paskirstymo taisyklių 2.26 papunktyje.

21. Vadovaujantis 2013 m. gruodžio 17 d. Europos Parlamento ir Tarybos reglamento (ES) Nr. 1301/2013 dėl Europos regioninės plėtros fondo ir dėl konkrečių su investicijų į ekonomikos augimą ir darbo vietų kūrimą tikslu susijusių nuostatų, kuriuo panaikinamas Reglamentas (EB) Nr. 1080/2006 (OL 2013 L 347, p. 289), 3 straipsnio 1 dalies (e) punktu pagal šį Aprašą finansuojami tik mažos apimties infrastruktūros projektai.

22. Teikiamų pagal Aprašą projektų veiklos turi būti baigtos ne vėliau nei **2020 m.** **gruodžio 31 d.**

23. Tam tikrais atvejais dėl objektyvių priežasčių, kurių projekto vykdytojas negalėjo numatyti paraiškos pateikimo ir vertinimo metu, projekto veiklų vykdymo laikotarpis gali būti pratęstas Projektų taisyklių nustatyta tvarka, bet ne ilgiau kaip iki **2021 m. gruodžio 31 d.**

24. Projektu turi būti siekiama produkto stebėsenos rodiklio „Modernizuoti kultūros infrastruktūros objektai“, kodas P. N.304, kurio Stebėsenos rodiklio skaičiavimo aprašas patvirtintas Lietuvos Respublikos kultūros ministro 2015 m. gegužės 22 d. įsakymu Nr. ĮV-326 „Dėl Lietuvos Respublikos kultūros ministerijos 2014–2020 metų Europos Sąjungos fondų investicijų veiksmų programos prioritetų įgyvendinimo priemonių įgyvendinimo plano ir nacionalinių stebėsenos rodiklių skaičiavimo aprašo patvirtinimo“ ir paskelbtas ES struktūrinių fondų svetainėje www.esinvesticijos.lt.

25. Projekto parengtumui taikomi šie reikalavimai:

25.1. priklausomai nuo investicijų į energijos vartojimo efektyvumą didinančias priemones (toliau – EVEDP) poreikio, pareiškėjai, vadovaudamiesi Aprašo 4 priede „Pareiškėjų veiksmų seka, atsižvelgiant į investicijų EVEDP poreikį“ nurodyta veiksmų seka, turi:

25.1.1. kai investicijų į EVEDP rinkodaros plane nenumatyta arba jos mažesnės kaip 300 000,00 Eur, o *visos investicijos* (kurias sudaro energijos taupymo priemonių grupės ir rinkodaros plane nurodytų investicijų į kultūros objekto pritaikymą veikloms verčių suma) neviršija 5 000 000, 00 Eur, pareiškėjas rengia projektinį pasiūlymą Ministerijai pagal Aprašo 25.2 papunktį;

25.1.2. kai investicijų į EVEDP suma, nurodyta rinkodaros plane, lygi 300 000,00 Eur ar viršija šią sumą, turi būti atliktas energijos vartojimo auditas. Energijos vartojimo auditas ar jo pakeitimai turi būti atlikti ne anksčiau kaip 2014 m. sausio 1 d.:

25.1.2.1. kai bent vienos energijos vartojimo audito ataskaitoje nurodytos energijos taupymo priemonių grupės vertė viršija 300 000,00 Eur, turi būti rengiamas investicijų projektas, siekiantis dviejų investavimo tikslų (investicijos išskirtos į EVEDP ir kultūros infrastruktūros atnaujinimo priemones) ir kuris, kartu su paraiška bei kitais reikiamais dokumentais teikiamas UAB „Viešųjų investicijų plėtros agentūra“ dėl išvados dėl energijos vartojimo efektyvumą didinančių priemonių projekto (ne)finansavimo pagal Veiksmų programos 4 prioriteto „Energijos efektyvumo ir atsinaujinančių išteklių energijos gamybos ir naudojimo skatinimas“ 04.3.1-FM-F-105 priemonės „Energijos vartojimo efektyvumo didinimas viešojoje infrastruktūroje“ finansavimo sąlygas, gavimo. Atliekant alternatyvų analizę investicijų projektui, siekiančiam EVEDP tikslo, vadovaujamasi Optimalios projekto įgyvendinimo alternatyvos pasirinkimo kokybės vertinimo metodika, patvirtinta 2014–2020 metų Europos Sąjungos struktūrinių fondų investicijų veiksmų programos valdymo komiteto 2014 m. spalio 13 d. posėdžio sprendimu (protokolas Nr. 35) (toliau – Optimalios projekto įgyvendinimo alternatyvos pasirinkimo kokybės vertinimo metodika), jeigu Viešųjų pastatų energinio efektyvumo didinimo programoje nenurodyta kitaip. Projektai į valstybės projektų sąrašą galės būti įtraukti tik šio Aprašo 42 punkte nurodytomis sąlygomis;

25.1.2.2. kai nei vienos energijos vartojimo audito ataskaitoje nurodytos energijos taupymo priemonių grupės vertė neviršija Aprašo 25.1.2.1 papunktyje nurodyto dydžio, pareiškėjas turi:

25.1.2.2.1. kai *visų investicijų* suma (kurią sudaro energijos taupymo priemonių grupės ir rinkodaro *[Infolex – rinkodaros]* plane nurodytų investicijų į kultūros objekto pritaikymą veikloms verčių suma) neviršija 5 000 000,00 Eur, pareiškėjas rengia investicijų projektą ir projektinį pasiūlymą Ministerijai pagal 25.2 papunktį;

25.1.2.2.2. kai *visų investicijų* suma viršija 5 000 000,00 Eur, pareiškėjas įvertina investicijų optimizavimo galimybes – esant galimybei optimizuoti *visą investicijų* poreikį neviršijant 5 000 000,00 Eur, pareiškėjas rengia investicijų projektą ir projektinį pasiūlymą Ministerijai pagal Aprašo 25.2 papunktį. Nesant galimybės optimizuoti *visą investicijų* poreikį neviršijant 5 000 000,00 Eur, investicijų projektas ir projektinis pasiūlymas Ministerijai pagal 25.2 papunktį negali būti teikiamas viršijant didžiausią bendrą investicijų projekto vertę, nurodytą Aprašo 33 punkte, o rengiamas investicijų projektas, siekiantis dviejų investavimo tikslų (investicijos išskirtos į EVEDP ir kultūros infrastruktūros atnaujinimo priemones) ir kuris, kartu su paraiška bei kitais reikiamais dokumentais teikiamas UAB „Viešųjų investicijų plėtros agentūra“ dėl išvados dėl energijos vartojimo efektyvumą didinančių priemonių projekto (ne)finansavimo pagal Veiksmų programos 4 prioriteto „Energijos efektyvumo ir atsinaujinančių išteklių energijos gamybos ir naudojimo skatinimas“ 04.3.1-FM-F-105 priemonės „Energijos vartojimo efektyvumo didinimas viešojoje infrastruktūroje“ finansavimo sąlygas, gavimo. Atliekant alternatyvų analizę investicijų projektui, siekiančiam EVEDP tikslo, vadovaujamasi Optimalios projekto įgyvendinimo alternatyvos pasirinkimo kokybės vertinimo metodika, jeigu Viešųjų pastatų energinio efektyvumo didinimo programoje, nenurodyta kitaip. Projektai į valstybės projektų sąrašą galės būti įtraukti tik šio Aprašo 42 punkte nurodytomis sąlygomis;

25.2. iki projektinio pasiūlymo pateikimo Ministerijai pareiškėjas turi:

25.2.1. parengti investicijų projektą, vadovaujantis Investicijų projektų, kuriems siekiama gauti finansavimą iš Europos Sąjungos struktūrinės paramos ir valstybės biudžeto lėšų, rengimo metodika, patvirtinta Viešosios įstaigos Centrinės projektų valdymo agentūros direktoriaus 2014 m. gruodžio 31 d. įsakymu Nr. 2014/8-337 „Dėl viešojo ir privataus sektorių partnerystės projektų rengimo ir įgyvendinimo metodinių rekomendacijų patvirtinimo“ (toliau – Investicijų projektų metodika), kuri paskelbta ES struktūrinių fondų svetainėje www.esinvesticijos.lt. Kartu su investicijų projektu turi būti užpildyta sąnaudų ir naudos analizės skaičiuoklė (Investicijų projektų metodikos dalis):

25.2.1.1. investicijų projekte pareiškėjas turi išnagrinėti projekto alternatyvas, vadovaujantis Optimalios projekto įgyvendinimo alternatyvos pasirinkimo kokybės vertinimo metodika. Visais atvejais investicijų efektyvumo vertinimui turi būti taikomas sąnaudų ir naudos analizės metodas. Optimalios projekto įgyvendinimo alternatyvos pasirinkimo kokybės vertinimo metodika skelbiama ES struktūrinių fondų svetainėje www.esinvesticijos.lt;

25.2.2. daiktinės pareiškėjo (partnerio) teisės į statinį, kuriame įgyvendinant projektą bus vykdomi statybos darbai, turi būti įregistruotos įstatymų nustatyta tvarka ir galioti ne trumpiau kaip penkerius metus nuo projekto veiklų įgyvendinimo pabaigos;

25.3. kai projekte numatoma vykdyti statybos darbus, iki paraiškos įgyvendinančiajai institucijai pateikimo:

25.3.1. pareiškėjas (partneris) privalo turėti statytojo teisei įgyvendinti žemės sklypo nuosavybės arba kitą valdymo ar naudojimo teisę patvirtinančius dokumentus, jeigu šie dokumentai yra privalomi Lietuvos Respublikos teisės aktų nustatyta tvarka;

25.3.2. turi būti gauti Lietuvos Respublikos statybos įstatymo 20 straipsnio 3 dalyje nurodyti dokumentai;

25.3.3. turi būti parengta ir patvirtinta statinio projektavimo užduotis. Rekomenduojama statinio projektavimo užduotį rengti vadovaujantis Statinio (-ių) ar statinių grupės projektavimo paslaugų viešojo pirkimo rekomendacijų, patvirtintų Viešųjų pirkimų tarnybos direktoriaus 2014 m. gruodžio 31 d. įsakymu Nr. 1S-266 „Dėl Statinio (-ių) ar statinių grupės projektavimo paslaugų viešojo pirkimo rekomendacijų patvirtinimo“, 1 priedu;

25.3.4. jei, vadovaujantis Lietuvos Respublikos planuojamos ūkinės veiklos poveikio aplinkai vertinimo įstatymu, privaloma atlikti poveikio aplinkai vertinimą, pareiškėjas, turi būti parengęs Poveikio aplinkai vertinimo ataskaitą ir turėti atsakingos institucijos sprendimą ar atrankos išvadą;

25.3.5. jei planuojama veikla susijusi su įsteigtomis ar potencialiomis „Natura 2000“ teritorijomis ar artima tokių teritorijų aplinka, turi būti atliktas „Natura 2000“ teritorijų reikšmingumo nustatymas, vadovaujantis Planų ar programų ir planuojamos ūkinės veiklos įgyvendinimo poveikio įsteigtoms ar potencialioms „Natura 2000“ teritorijoms reikšmingumo nustatymo tvarkos aprašo, patvirtinto Lietuvos Respublikos aplinkos ministro 2006 m. gegužės 22 d. įsakymu Nr. D1-255 „Dėl Planų ar programų ir planuojamos ūkinės veiklos įgyvendinimo poveikio įsteigtoms ar potencialioms „Natura 2000“ teritorijoms reikšmingumo nustatymo tvarkos aprašo patvirtinimo“, nuostatomis ir turėti atsakingos institucijos Planų ar programų įgyvendinimo poveikio įsteigtoms ar potencialioms „Natura 2000“ teritorijoms reikšmingumo išvadą.

26. Negali būti numatyti projekto apribojimai, kurie turėtų neigiamą poveikį lyčių lygybės ir nediskriminavimo dėl lyties, rasės, tautybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, negalios, lytinės orientacijos, etninės priklausomybės, religijos principų įgyvendinimui. Projektai, kuriuose numatoma atnaujinti pastatus atliekant paprastojo remonto darbus, turi prisidėti prie nediskriminavimo dėl lyties, rasės, tautybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, negalios, lytinės orientacijos, etninės priklausomybės, religijos principo įgyvendinimo, t. y. pareiškėjas paraiškoje privalo numatyti ir projekte įgyvendinti bent vieną statybos techninio reglamento STR 2.03.01:2001 „Statiniai ir teritorijos. Reikalavimai žmonių su negalia reikmėms“ 7 skyriuje „Negyvenamieji pastatai“, ir (arba) 9 skyriuje „Sanitarinės patalpos“ ir (arba) 10 skyriuje „Teritorijų ir pastatų elementai“ nurodytą priemonę. Pareiškėjas visus planuojamus sprendinius ir priemones, susijusias su šio horizontalaus principo įgyvendinimu, turi aprašyti investicijų projekte.

27. Neturi būti numatyti projekto veiksmai, kurie turėtų neigiamą poveikį darnaus vystymosi principo įgyvendinimui. Planuojant viešuosius pirkimus, rekomenduojama numatyti galimybę taikyti aplinkos apsaugos kriterijus (minimalius aplinkos apsaugos kriterijus), nustatytus Lietuvos Respublikos aplinkos ministro 2011 m. birželio 28 d. įsakymu Nr. D1-508 „Dėl Produktų, kurių viešiesiems pirkimams taikytini aplinkos apsaugos kriterijai, sąrašų, Aplinkos apsaugos kriterijų ir Aplinkos apsaugos kriterijų, kuriuos perkančiosios organizacijos turi taikyti pirkdamos prekes, paslaugas ar darbus, taikymo tvarkos aprašo patvirtinimo“, elektros lemputėms, projektavimo paslaugoms, statybos darbams, statybinėms medžiagoms ir santechnikos įrangai, kietosioms grindų dangoms (gamtiniams produktams, apdorotiems produktams: aglomeruotiesiems akmenims, betoninėms grindinio plytelėms, mozaikinėms, keramikinėms ir molinėms plytelėms), patalpų apšvietimui.

28. Pagal Aprašą teikiamas finansavimas projektams yra investicinė pagalba, kuri teikiama pagal Reglamento (ES) Nr. 651/2014 53 straipsnį, atsižvelgiant į I skyriaus nuostatas bei 1 straipsnio 2–5 dalyse nustatytus apribojimus. Aprašas nustato valstybės pagalbos kultūros infrastruktūrai teikimo sąlygas, kurios atitinka Reglamento (ES) Nr. 651/2014 nuostatas ir yra suderinamos su vidaus rinka. Pagal Aprašą teikiama pagalba atitinka Reglamento (ES) Nr. 651/2014 6 straipsnio 5 dalies h punktą ir laikoma, jog šiai pagalbai netaikomas skatinamojo poveikio reikalavimas arba, manoma, kad ši pagalba turi skatinamąjį poveikį. Projektų valstybės pagalbos atitikties Reglamento (ES) Nr. 651/2014 53 straipsnio nuostatoms vertinimą atlieka įgyvendinančioji institucija pagal Aprašo 3 priede nurodytus vertinimo kriterijus.

**IV SKYRIUS**

**TINKAMŲ FINANSUOTI PROJEKTO IŠLAIDŲ IR FINANSAVIMO REIKALAVIMAI**

29. Projekto išlaidos turi atitikti Projektų taisyklių VI skyriuje, Rekomendacijose dėl projektų išlaidų atitikties Europos Sąjungos struktūrinių fondų reikalavimams, patvirtintose Žmogiškųjų išteklių plėtros veiksmų programos, Ekonomikos augimo veiksmų programos, Sanglaudos skatinimo veiksmų programos ir 2014–2020 metų Europos Sąjungos fondų investicijų veiksmų programos valdymo komitetų 2014 m. liepos 4 d. protokolu Nr. 34 (su vėlesniais pakeitimais) ir kurios paskelbtos ES struktūrinių fondų svetainėje www.esinvesticijos.lt (toliau – Rekomendacijos dėl projektų išlaidų atitikties) bei Reglamento (ES) Nr. 651/2014 53 straipsnio 4 dalyje nustatytus reikalavimus. Pagal šį Aprašą Projektų taisyklių 405.2 papunktyje nustatytas reikalavimas išankstinėms sąskaitoms pateikti rangovo, prekių tiekėjo ar paslaugų teikėjo gautą kredito įstaigos išankstinio mokėjimo grąžinimo garantiją, laidavimo ar laidavimo draudimo dokumentą netaikomas.

30. Didžiausia projektui galima skirti finansavimo lėšų suma yra 5 000 000,00 Eur (penki milijonai eurų).

31. Didžiausia galima projekto finansuojamoji dalis sudaro 100 proc. visų tinkamų finansuoti projekto išlaidų. Pareiškėjas ir (arba) partneris savo iniciatyva ir savo ir (arba) kitų šaltinių lėšomis gali prisidėti prie projekto įgyvendinimo.

32. Vadovaujantis Reglamento (ES) Nr. 651/2014 53 straipsnio 6 dalimi valstybės pagalbos dydis negali viršyti tinkamų finansuoti išlaidų ir investicijos veiklos pelno skirtumo. Kai pagal Aprašą pareiškėjas yra biudžetinė įstaiga, šio reikalavimas užtikrinimas Valstybės pagalbos teikimo Lietuvos kultūros sektoriui tvarkos aprašo, patvirtinto Lietuvos Respublikos kultūros ministro 2015 m. lapkričio 20 d. įsakymu Nr. ĮV-780 „Dėl Valstybės pagalbos teikimo Lietuvos kultūros sektoriui tvarkos aprašo patvirtinimo“ priedo „Valstybės pagalbos teikimo Lietuvos kultūros sektoriui atitikties 2014 m. birželio 17 d. Komisijos reglamento (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius, nuostatoms gairės“ 2.2 papunkčio 6 dalyje nustatyta tvarka. Visi kiti pareiškėjai, kurių teisinė forma nėra biudžetinė įstaiga, teikdami paraišką turi pateikti informaciją apie prognozuojamus finansinius srautus (pildomas Aprašo 5 priedas).

33. Didžiausia bendra investicijų projekto ar jo dalies, skirtos kultūros investavimo tikslui, kai siekiama atskirų investavimo tikslų, išlaidų vertė yra 5 000 000,00 Eur (penki milijonai eurų).

34. Projekto išlaidų dalis, kurios nepadengia projektui skiriamo finansavimo lėšos, turi būti finansuojamos iš projekto vykdytojo ir (ar) partnerio (-ių) lėšų.

35. Projekto biudžetas sudaromas vadovaujantis Rekomendacijomis dėl projektų išlaidų atitikties.

36. Pagal šį Aprašą tinkamų arba netinkamų finansuoti išlaidų kategorijos yra šios:

|  |  |  |
| --- | --- | --- |
| **Išlaidų kategorijos Nr.** | **Išlaidų kategorijos pavadinimas** | **Reikalavimai ir paaiškinimai** |
| **1.** | **Žemė** | Netinkama finansuoti. |
| **2.** | **Nekilnojamasis turtas** | Netinkama finansuoti. |
| **3.** | **Statyba, rekonstravimas, remontas ir kiti darbai** | Tinkamomis finansuoti laikomos išlaidos atitinkančios Rekomendacijų dėl išlaidų atitikties 1 lentelės „Projekto biudžeto išlaidų kategorijų aprašas“ nuostatas.Energijos vartojimo audito ir pastato energinio naudingumo sertifikatoišlaidos laikomos tinkamomis finansuoti, kai investicijų į EVEDP suma, nurodyta rinkodaros plane, lygi 300 000,00 Eur ar viršija šią sumą.Projektui taikoma kasmetinių atostogų išmokų fiksuotoji norma, taikoma projektą vykdančio personalo darbo užmokesčio už kasmetines atostogas ir (ar) kompensacijos už nepanaudotas kasmetines atostogas išlaidoms, vadovaujantis 2016 m. sausio 19 d. Lietuvos Respublikos finansų ministerijos patvirtinta Kasmetinių atostogų išmokų fiksuotųjų normų nustatymo tyrimo ataskaita.Netinkamomis finansuoti laikomos išlaidos:► naujų pastatų statybos išlaidos;► naujų ir esamų inžinerinių statinių statybos išlaidos, išskyrus išlaidas, kurios būtinos pastatą tinkamai naudoti, arba kai tokių išlaidų būtinumas pagrindžiamas investicijų projekte ir jos nurodytos patvirtintame projektiniame pasiūlyme;► naujų pastato aukštų, rūsių ar priestatų statybos išlaidos, išskyrus kai tokios išlaidos yra būtinos kultūrinės veiklos vykdymui, jų būtinumas yra pagrįstas investicijų projekte bei jos nurodytos patvirtintame projektiniame pasiūlyme;► viešųjų erdvių, aplinkos (sklypo) tvarkymo ir su tuo susijusios išlaidos, išskyrus išlaidas, kurios būtinos ir susijusios su atnaujinto pastato tinkamu naudojimu ir kai tokių išlaidų būtinumas pagrindžiamas investicijų projekte ir jos nurodytos patvirtintame projektiniame pasiūlyme. |
| **4.** | **Įranga, įrenginiai ir kitas turtas** | Tinkamomis finansuoti laikomos išlaidos atitinkančios Rekomendacijų dėl išlaidų atitikties 1 lentelės „Projekto biudžeto išlaidų kategorijų aprašas“ nuostatas.Projektui taikoma kasmetinių atostogų išmokų fiksuotoji norma, taikoma projektą vykdančio personalo darbo užmokesčio už kasmetines atostogas ir (ar) kompensacijos už nepanaudotas kasmetines atostogas išlaidoms, vadovaujantis 2016 m. sausio 19 d. Lietuvos Respublikos finansų ministerijos patvirtinta Kasmetinių atostogų išmokų fiksuotųjų normų nustatymo tyrimo ataskaita.Netinkamomis finansuoti laikomos tikslinių transporto priemonių įsigijimo išlaidos.Muzikos instrumentų įsigijimo išlaidos laikomos tinkamomis finansuoti, kai tokių išlaidų būtinumas pagrindžiamas investicijų projekte ir jos nurodytos patvirtintame projektiniame pasiūlyme.  |
| **5.** | **Projekto vykdymas** | Tinkamos finansuoti laikomos rinkodaros plano, investicijų projekto parengimo išlaidos.Investicijų projekto parengimo išlaidos gali būti finansuojamos projekto lėšomis ne didesne kaip 10 000 Eur suma. Projektui taikoma kasmetinių atostogų išmokų fiksuotoji norma, taikoma projektą vykdančio personalo darbo užmokesčio už kasmetines atostogas ir (ar) kompensacijos už nepanaudotas kasmetines atostogas išlaidoms, vadovaujantis 2016 m. sausio 19 d. Lietuvos Respublikos finansų ministerijos patvirtinta Kasmetinių atostogų išmokų fiksuotųjų normų nustatymo tyrimo ataskaita.Netinkamomis finansuoti laikomos paraiškos, projektinio pasiūlymo parengimo išlaidos ir kitos projekto tiesioginių veiklų, kurių išlaidos nepriskirtos biudžeto 3 ir 4 kategorijoms, vykdymo išlaidos. |
| **6.** | **Informavimas apie projektą**  | Tinkamomis finansuoti laikomos išlaidos atitinkančios Rekomendacijų dėl išlaidų atitikties 1 lentelės „Projekto biudžeto išlaidų kategorijų aprašas“ nuostatas.Pagal Aprašą gali būti finansuojamos išlaidos, skirtos ne tik privalomiems informavimo apie projektą veiksmams, bet taip pat kitų informavimo apie projektą veiksmų išlaidos.Projektui taikoma kasmetinių atostogų išmokų fiksuotoji norma, taikoma projektą vykdančio personalo darbo užmokesčio už kasmetines atostogas ir (ar) kompensacijos už nepanaudotas kasmetines atostogas išlaidoms, vadovaujantis 2016 m. sausio 19 d. Lietuvos Respublikos finansų ministerijos patvirtinta Kasmetinių atostogų išmokų fiksuotųjų normų nustatymo tyrimo ataskaita.Bendra informavimo apie projektą išlaidų suma neturi viršyti 0,25 proc. projekto tinkamų finansuoti išlaidų sumos ir gali sudaryti ne daugiau kaip 10 000 Eur. |
| **7.** | **Netiesioginės išlaidos ir kitos išlaidos pagal fiksuotąją projekto išlaidų normą** | Tinkamomis finansuoti laikomos išlaidos atitinkančios Rekomendacijų dėl išlaidų atitikties 1 lentelės „Projekto biudžeto išlaidų kategorijų aprašas“ nuostatas.Projektui taikoma fiksuotoji projekto išlaidų norma netiesioginėms išlaidoms nustatoma vadovaujantis Projektų taisyklių 10 priedu „Fiksuotosios normos taikymo netiesioginėms projekto išlaidoms apmokėti tvarkos aprašas“.  |

Pastaba: Paraiškos formos projekto biudžeto lentelė pildoma vadovaujantis instrukcija Projekto biudžeto formos pildymas, pateikta Rekomendacijose dėl projektų išlaidų atitikties Europos Sąjungos struktūrinių fondų reikalavimams, kurios skelbiamos adresu http://www.esinvesticijos.lt/lt/dokumentai/2014-2020-m-rekomendacijos-del-projektu-islaidu-atitikties-europos-sajungos-strukturiniu-fondu-reikalavimams.

37. Pagal Aprašą kryžminis finansavimas netaikomas.

38. Išlaidos, apmokamos taikant Aprašo 36 punkte nurodytas fiksuotąsias normas, turi atitikti Projektų taisyklių 35 skirsnį.

39. Valstybės pagalba, kurios tinkamas finansuoti išlaidas galima nustatyti ir kuriai pagal Reglamento (ES) Nr. 651/2014 53 straipsnį taikoma išimtis, gali būti sumuojama su:

39.1. bet kokia kita valstybės pagalba, jei tos priemonės yra susijusios su skirtingomis tinkamomis finansuoti išlaidomis, kurias galima nustatyti;

39.2. bet kokia kita valstybės pagalba, susijusia su tomis pačiomis tinkamomis finansuoti išlaidomis, kurios iš dalies arba visiškai sutampa, tik jeigu taip susumavus neviršijamas didžiausias pagalbos intensyvumas ar pagalbos suma, leistina pagal Reglamento (ES) Nr. 651/2014 53 straipsnį.

40. Valstybės pagalba, kuriai pagal Reglamento (ES) Nr. 651/2014 53 straipsnį taikoma išimtis, nesumuojama su jokia *de minimis* pagalba, susijusia su tomis pačiomis tinkamomis finansuoti išlaidomis, jeigu susumavus būtų viršytas didžiausias pagalbos intensyvumas ar pagalbos suma, leistina pagal Reglamento (ES) Nr. 651/2014 53 straipsnį.

**V SKYRIUS**

**PARAIŠKŲ RENGIMAS, PAREIŠKĖJŲ INFORMAVIMAS, KONSULTAVIMAS, PARAIŠKŲ TEIKIMAS IR VERTINIMAS**

41. Galimi pareiškėjai per Ministerijos rašte dėl projektinio pasiūlymo pateikimo nurodytą terminąturi Ministerijai pateikti projektinį pasiūlymą pagal formą, nustatytą Aprašo 2priede ir paskelbtą ES struktūrinių fondų svetainėje www.esinvesticijos.lt. Kartu su projektiniu pasiūlymu galimi pareiškėjai turi pateikti:

41.1. investicijų projektą, parengtą pagal Investicijų projektų metodiką;

41.2. užpildytą sąnaudų ir naudos analizės skaičiuoklę ir jos elektroninę versiją (Investicijų projektų metodikos priedas);

41.3. užpildytą Aprašo 5 priedą „Informacija apie iš Europos Sąjungos struktūrinių fondų lėšų bendrai finansuojamų projektų gaunamas pajamas ir valstybės pagalbą“ (jei taikoma);

41.4. jei statinys, kuriame numatoma atlikti statybos darbus, pareiškėjui (partneriui) nepriklauso nuosavybės teise, pareiškėjas (partneris) turi pateikti daiktinę teisę įrodančius dokumentus. Daiktinė teisė į statinį, kuriame numatoma atlikti statybos darbus turi būti įregistruota įstatymų nustatyta tvarka ir galioti ne trumpiau kaip penkerius metus nuo projekto įgyvendinimo pabaigos;

41.5. jeigu tiesiogiai su projekto veiklų įgyvendinimu susijęs statinys, kuriame numatoma atlikti statybos darbus, turi bendraturčių, pareiškėjas (partneris) turi pateikti statinio bendraturčių sutikimo vykdyti statybos darbus ir bendraturčių įsipareigojimo prisidėti prie pastato sutvarkymo atitinkama dalimi pagal užimamą plotą kopijas;

41.6. energijos vartojimo audito ataskaitą, pastato energinio naudingumo sertifikatą ir UAB „Viešųjų investicijų plėtros agentūros“ išvadą dėl energijos vartojimo efektyvumą didinančių priemonių projekto (ne)finansavimo (jei taikoma).

42. Ministerija, įvertinusi projektinius pasiūlymus, priima sprendimą dėl valstybės projektų sąrašo (-ų) sudarymo. Į valstybės projektų sąrašą gali būti įtraukti tik Projektų taisyklių 37 punkte nustatytus reikalavimus atitinkantys projektai. Projektai, kuriems taikomos Aprašo 25.1.2.1 ir 25.1.2.2.2 papunkčių nuostatos, į valstybės projektų sąrašą gali būti įtraukti tik po to, kai 2014–2020 metų ES struktūrinių fondų administravimo darbo grupė, patvirtinta Lietuvos Respublikos finansų ministro 2013 m. liepos 11 d. įsakymu Nr. 1K-243 „Dėl darbo grupės sudarymo“ (kartu su finansų ministro 2015 m. rugpjūčio 28 d. įsakymo pakeitimu Nr. 1K-276) patvirtins kompleksinių investicijų į viešuosius valstybės pastatus administravimo schemą. Pareiškėjai, kurių projektai įtraukti į valstybės projektų sąrašą, įgis teisę teikti paraišką finansuoti projektą.

43. Siekdamas gauti finansavimą, pareiškėjas turi užpildyti paraišką, kurios iš dalies užpildyta forma PDF formatu skelbiama ES struktūrinių fondų svetainės www.esinvesticijos.lt skiltyje „Finansavimas/Planuojami valstybės (regionų) projektai“ prie konkretaus planuojamo projekto „Susijusių dokumentų“.

44. Pareiškėjas pildo paraiškos formą ir kartu su Aprašo 46 punkte nurodytais priedais iki kvietimo teikti paraiškas skelbime nustatyto termino paskutinės dienos teikia ją įgyvendinančiajai institucijai raštu (kartu pateikdamas į elektroninę laikmeną įrašytą paraišką) Projektų taisyklių 12 skirsnyje nustatyta tvarka arba jei įdiegtos funkcinės galimybės per Iš Europos Sąjungos struktūrinių fondų lėšų bendrai finansuojamų projektų duomenų mainų svetainę (toliau – DMS). Jei paraiška teikiama per DMS, pareiškėjas prie DMS jungiasi naudodamasis Valstybės informacinių išteklių sąveikumo platforma ir užsiregistravęs tampa DMS naudotoju.

45. Jei laikinai neužtikrintos DMS funkcinės galimybės ir dėl to pareiškėjai negali pateikti paraiškos ar jos priedo (-ų) paskutinę paraiškų pateikimo termino dieną, įgyvendinančioji institucija paraiškų pateikimo terminą pratęsia 7 dienoms ir (arba) sudaro galimybę paraiškas ar jų priedus pateikti kitu būdu bei apie tai informuoja pareiškėjus per DMS arba raštu, jei nėra įdiegtos arba neužtikrinamos DMS funkcinės galimybės..

46. Kartu su paraiška pareiškėjas turi pateikti šiuos priedus (Aprašo 46.2–46.4 papunkčiuose nurodytų paraiškos priedų formos skelbiamos ES struktūrinių fondų svetainės www.esinvesticijos.lt skiltyje „Dokumentai“, ieškant dokumento tipo „paraiškų priedų formos“):

46.1. partnerio (-ių) deklaraciją (-as), jei projektą numatyta įgyvendinti kartu su partneriais (Partnerio deklaracijos forma integruota į pildomą paraiškos formą);

46.2. Klausimyną apie pirkimo ir (arba) importo pridėtinės vertės mokesčio tinkamumą finansuoti iš Europos Sąjungos struktūrinių fondų ir (arba) Lietuvos Respublikos biudžeto lėšų (Klausimyno forma paskelbta ES struktūrinių fondų svetainės www.esinvesticijos.lt skiltyje „Dokumentai“);

46.3. informaciją apie projektui taikomus aplinkosauginius reikalavimus (taikoma, kai planuojama vykdyti ūkinė veikla, kaip ji apibrėžta Lietuvos Respublikos planuojamos ūkinės veiklos poveikio aplinkai vertinimo įstatymo 2 straipsnio 2 dalyje, gali turėti poveikį aplinkai arba yra susijusi su „Natura 2000“ teritorijomis);

46.4. informaciją apie pareiškėjui (partneriui) suteiktą valstybės pagalbą (išskyrus *de minimis* pagalbą), užpildytą pagal formą „Informacija apie iš Europos Sąjungos struktūrinių fondų lėšų bendrai finansuojamiems projektams suteiktą valstybės pagalbą (išskyrus *de minimis* pagalbą);

46.5. statytojo teisei įgyvendinti žemės sklypo nuosavybės arba kitą valdymo ar naudojimo teisę patvirtinančių dokumentų kopija (jei taikoma);

46.6. jei projekte numatomi statybos darbai, statytojo patvirtintos statinio projektavimo užduoties kopija. Privaloma pateikti kartu su paraiška tuo atveju, jeigu statinio projektas nėra patvirtintas ir teikiamas kartu su paraiška;

46.7. jei projekte numatomi statybos darbai, Lietuvos Respublikos statybos įstatymo 20 straipsnio 3 dalyje nurodytų dokumentų kopijos (jei taikoma). Privaloma pateikti kartu su paraiška tuo atveju, jeigu statinio projektas nėra patvirtintas ir teikiamas kartu su paraiška;

46.8. jei projekte numatomi statybos darbai ir statinio projektas yra parengtas bei patvirtintas Statybos techninio reglamento STR 1.05.06:2010 „Statinio projektavimas“, patvirtinto Lietuvos Respublikos aplinkos ministro 2004 m. gruodžio 30 d. įsakymu Nr. D1-708 „Dėl Statybos techninio reglamento STR 1.05.06:2005 „Statinio projektavimas“ patvirtinimo, nustatyta tvarka, teikiama statinio projekto elektroninė forma (PDF formatu ar kitu formatu, kurį būtų galima peržiūrėti naudojantis Microsoft Office programine įranga) (patvirtinto statinio techninio projekto popierinė versija neteikiama); nurodomas paraiškos kodas, projekto pavadinimas, teikiamo dokumento pavadinimas, data ir numeris);

46.9. jei projekte numatomi statybos darbai, statybą leidžiančio dokumento, išduoto vadovaujantis Statybos techninio reglamento STR 1.07.01:2010 „Statybą leidžiantys dokumentai“, patvirtinto Lietuvos Respublikos aplinkos ministro 2010 m. rugsėjo 27 d. įsakymu Nr. D1-826 „Dėl statybos techninio reglamento STR 1.07.01:2010 „Statybą leidžiantys dokumentai patvirtinimo“, nustatyta tvarka, kopiją. Privaloma pateikti kartu su paraiška tuo atveju, jeigu leidimas yra gautas;

46.10. jei projekte numatomi statybos darbai, numatomų sutvarkyti patalpų brėžinius iš inventorinės bylos ar/ir orientacinius numatomos sutvarkyti aplinkos planus/brėžinius/schemas bei preliminarius darbų kiekių žiniaraščius, kuriuose nurodytos orientacinės planuojamų atlikti darbų kainos, arba dokumentus, kuriuose nustatyti orientaciniai statybos darbų kiekiai ir jų kainos. Ši informacija teikiama tuo atveju, jeigu kartu su paraiška nėra pateiktas patvirtintas statinio projektas arba jį rengti nėra privaloma;

46.11. dokumentai, pagrindžiantys projekto biudžeto pagrįstumą (sudarytas sutartis, komercinius pasiūlymus, nuorodas į rinkoje esančias kainas);

46.12. pareiškėjo ir (ar) partnerio įsipareigojimą padengti netinkamas finansuoti, tačiau šiam projektui įgyvendinti būtinas išlaidas, ir tinkamas išlaidas, kurių nepadengia projekto finansavimas, įrodančius dokumentus;

46.13. iki paraiškos pateikimo paskutinių metų Lietuvos Respublikos įstatymų nustatyta tvarka patvirtintos pareiškėjo (partnerio) metinės finansinės atskaitomybės dokumentų kopijos ir paskutinio ketvirčio iki paraiškos pateikimo pareiškėjo (partnerio) tarpinės finansinės atskaitomybės dokumentai, pasirašyti įmonės/įstaigos direktoriaus (šis reikalavimas netaikomas biudžetinėms įstaigoms);

46.14. Smulkiojo ir vidutinio verslo subjekto statuso deklaraciją, kurios forma patvirtinta Lietuvos Respublikos ūkio ministro 2008 m. kovo 26 d. įsakymu Nr. 4-119 „Dėl smulkiojo ir vidutinio verslo subjekto statuso deklaravimo tvarkos aprašo ir smulkiojo ir vidutinio verslo subjekto statuso deklaracijos formos patvirtinimo“ (šis reikalavimas netaikomas biudžetinėms įstaigoms);

46.15. įvykdytų viešųjų pirkimų, viršijančių tarptautinio pirkimo vertę, apibrėžtą Lietuvos Respublikos viešųjų pirkimų įstatymo 11 str., kurių prašoma finansuoti projekte suma viršija 175 000 Eur, dokumentus;

46.16. pagrindinio projekto pirkimo, kurio prašoma finansuoti projekte suma sudaro didžiausią projekto biudžeto dalį, dokumentus, jeigu šis pirkimas teikiant projekto paraišką yra įvykdytas.

46.17. užpildytą Aprašo 5 priedą „Informacija apie iš Europos Sąjungos struktūrinių fondų lėšų bendrai finansuojamų projektų gaunamas pajamas ir valstybės pagalbą“ bei užpildytą sąnaudų ir naudos analizės skaičiuoklę, kurioje rodiklių reikšmės būtų apskaičiuojamos pagal investicijų projekto rengimo metu galiojančią bazinę normą, kuri skelbiama internetinėje svetainėje http://ec.europa.eu/competition/state\_aid/legislation/reference\_rates.html, ją padidinant 100 bazinių punktų dydžio fiksuota marža, kaip tai numato Komisijos komunikatas dėl orientacinių ir diskonto normų nustatymo metodo pakeitimo (OJ C 14, 19.01.2008, p.6.) ir jų elektronines versijas (jei taikoma);

47. Visi Aprašo 46 punkte nurodyti priedai turi būti teikiami raštu, (išskyrus patvirtintą statinio projektą, kuris teikiamas tik el. laikmenoje) kartu su paraiška (kartu pateikiant į elektroninę laikmeną įrašytus paraiškos priedus. Priedai turi būti pateikiami atskiruose failuose elektroniniais dokumentais). Jeigu įdiegtos funkcinės galimybės – visi Aprašo 46 punkte nurodyti priedai teikiami per DMS.Jei priedai teikiami ne kartu su paraiška, jie turi būti pateikti iki paraiškai teikti nustatyto termino paskutinės dienos. Paraiškos pateikimo data ir laikas nustatomi pagal paskutinio pateikto priedo pateikimo datą ir laiką.

48. Paraiškų pateikimo paskutinė diena nustatoma valstybės projektų sąraše.

49. Pareiškėjai informuojami ir konsultuojami Projektų taisyklių 5 skirsnyje nustatyta tvarka. Informacija apie konkrečius įgyvendinančiosios institucijos konsultuojančius asmenis ir jų kontaktus bus nurodyta įgyvendinančiosios institucijos siunčiamame pasiūlyme teikti paraiškas pagal valstybės projektų sąrašą*.*

50. Įgyvendinančioji institucija atlieka projekto tinkamumo finansuoti vertinimą Projektų taisyklių 14 ir 15 skirsniuose nustatyta tvarka pagal Aprašo 1 priede „Projekto tinkamumo finansuoti vertinimo lentelė“ nustatytus reikalavimus.

51. Paraiškos vertinimo metu įgyvendinančioji institucija gali paprašyti pareiškėjo pateikti trūkstamą informaciją ir (arba) dokumentus. Pareiškėjas privalo pateikti šią informaciją ir (arba) dokumentus per įgyvendinančiosios institucijos nustatytą terminą.

52. Paraiškos vertinamos ne ilgiau kaip 60 dienų nuo valstybės projekto paraiškos gavimo dienos*.*

53. Nepavykus paraiškų įvertinti per nustatytą terminą (kai paraiškų vertinimo metu reikia kreiptis į kitas institucijas, atliekama patikra projekto įgyvendinimo ir (ar) administravimo vietoje, ar kitais panašiais atvejais)), vertinimo terminas gali būti pratęstas įgyvendinančiosios institucijos sprendimu. Apie naują paraiškų vertinimo terminą įgyvendinančioji institucija informuoja pareiškėjus raštu (jeigu įdiegtos funkcinės galimybės – per DMS)*.*

54. Paraiška atmetama dėl priežasčių, nustatytų Projektų taisyklių 14–15 skirsniuose, juose nustatyta tvarka. Apie paraiškos atmetimą pareiškėjas informuojamas raštu (jeigu įdiegtos funkcinės galimybės – per DMS) per 3 darbo dienas nuo sprendimo dėl paraiškos atmetimo priėmimo dienos.

55. Pareiškėjas sprendimą dėl paraiškos atmetimo gali apskųsti Projektų taisyklių 43 skirsnyje nustatyta tvarka ne vėliau kaip per 14 dienų nuo tos dienos, kurią pareiškėjas sužinojo ar turėjo sužinoti apie skundžiamus įgyvendinančiosios institucijos veiksmus ar neveikimą.

56. Sprendimą dėl projekto finansavimo arba nefinansavimo priima Ministerija Projektų taisyklių 17 skirsnyje nustatyta tvarka.

57. Ministerijai priėmus sprendimą finansuoti projektą, įgyvendinančioji institucija per 3 darbo dienas nuo šio sprendimo gavimo dienos raštu (jeigu įdiegtos funkcinės galimybės – per DMS) pateikia šį sprendimą pareiškėjams.

58. Pagal Aprašą finansuojamiems projektams įgyvendinti bus sudaromos dvišalės sutartys.

59. Ministerijai priėmus sprendimą dėl projekto finansavimo, įgyvendinančioji institucija, Projektų taisyklių 18 skirsnyje nustatyta tvarka pagal Projektų taisyklių 4 priede nustatytą formą, parengia ir pateikia pareiškėjui projekto sutarties projektą ir nurodo pasiūlymo pasirašyti sutartį galiojimo terminą. Pareiškėjui per įgyvendinančiosios institucijos nustatytą pasiūlymo galiojimo terminą nepasirašius sutarties, pasiūlymas pasirašyti sutartį netenka galios. Pareiškėjas turi teisę kreiptis į įgyvendinančiąją instituciją su prašymu dėl objektyvių priežasčių, nepriklausančių nuo pareiškėjo, pakeisti sutarties pasirašymo terminą.

60. Projekto sutarties originalas gali būti rengiamas ir teikiamas:

60.1. kaip pasirašytas popierinis dokumentas arba

60.2. kaip elektroninis dokumentas, pasirašytas elektroniniu parašu, priklausomai nuo to, kokią šio dokumento formą pasirenka projekto vykdytojas.

**VI SKYRIUS**

**PROJEKTŲ ĮGYVENDINIMO REIKALAVIMAI**

61. Projektas įgyvendinamas pagal projekto sutartyje, Apraše ir Projektų taisyklėse nustatytus reikalavimus.

62. Per valstybės pagalbos taisyklėse nustatytą laikotarpį turi būti užtikrintas investicijų tęstinumas Projektų taisyklių 27 skirsnyje nustatyta tvarka.

63. Projekto vykdytojas projektui (vykdyti) administruoti turi suformuoti projekto komandą, kurios nariai turėtų patirties investicijų projektų valdymo, projektų finansų valdymo, viešųjų pirkimų vykdymo, specifinės įrangos (jei projekte numatyta įsigyti specifinę įrangą (pvz., muzikos instrumentus, scenos įrangą ir pan.) techninių specifikacijų rengimo, statybos projektų valdymo (jei projekte numatyti statybos darbai) srityse.

64. Atsakomybė už projekto įgyvendinimą pagal projekto sutartį tenka projekto vykdytojui.

**VII SKYRIUS**

**APRAŠO KEITIMO TVARKA**

65. Aprašo keitimo tvarka nustatyta Projektų taisyklių 11 skirsnyje.

66. Jei Aprašas keičiamas jau atrinkus projektus, šie pakeitimai, nepažeidžiant lygiateisiškumo principo, taikomi ir įgyvendinamiems projektams Projektų taisyklių 91 punkte nustatytais atvejais.

\_\_\_\_\_\_\_\_\_\_\_\_\_\_

2014–2020 metų Europos Sąjungos fondų investicijų veiksmų programos 7 prioriteto „Kokybiško užimtumo ir dalyvavimo darbo rinkoje skatinimas“ įgyvendinimo priemonės Nr. 07.1.1-CPVA-V-304 „Modernizuoti kultūros infrastruktūrą“ projektų finansavimo sąlygų aprašo Nr. 1

1 priedas

**PROJEKTO TINKAMUMO FINANSUOTI VERTINIMO LENTELĖ**

*Projekto tinkamumo finansuoti vertinimo metu ši lentelė pildoma kiekvienam projektui individualiai.*

|  |  |
| --- | --- |
| **Paraiškos kodas** | *(įrašomas paraiškos kodas)* |
| **Pareiškėjo pavadinimas** | *(įrašomas pareiškėjo pavadinimas)* |
| **Projekto pavadinimas** | *(įrašomas projekto pavadinimas)* |
| **Projektą planuojama įgyvendinti:** **□ su partneriu (-iais) □ be partnerio (-ių)** |
| **□ PIRMINĖ □ PATIKSLINTA***(Žymima „Patikslinta“ tais atvejais, kai ši lentelė tikslinama po to, kai paraiška grąžinama pakartotiniam vertinimui.)* |

|  |  |  |
| --- | --- | --- |
| **Bendrasis reikalavimas/****specialusis projektų atrankos kriterijus (toliau – specialusis kriterijus), jo vertinimo aspektai ir paaiškinimai** | **Bendrojo reikalavimo/specialiojo kriterijaus detalizavimas*****(jei taikoma)*** | **Bendrojo reikalavimo/specialiojo kriterijaus vertinimas** |
| **Taip/Ne/Netaikoma/Taip su išlyga** | **Komentarai** |
|  |  | (*Iš sąrašo pasirenkamas vienas iš atsakymo variantų.)*  | *(Šiame stulpelyje pagrindžiamas kiekvieno bendrojo reikalavimo/ specialiojo kriterijaus ir jų vertinimo aspekto įvertinimas; jei bendrąjį reikalavimą, specialųjį atrankos kriterijų ar jų vertinimo aspektą vertina ne įgyvendinančioji institucija, tai taip pat pažymima šiame stulpelyje.)* |
| **1. Planuojamu finansuoti projektu prisidedama prie bent vieno veiksmų programos prioriteto konkretaus uždavinio įgyvendinimo, rezultato pasiekimo ir įgyvendinama bent viena pagal Aprašą numatoma finansuoti veikla.** |
| 1.1. Projekto tikslai ir uždaviniai atitinka bent vieną 2014–2020 m. ES fondų investicijų veiksmų programos (toliau – veiksmų programa) prioriteto konkretų uždavinį ir siekiamą rezultatą.*(Atitiktį šiam vertinimo aspektui vertina ministerija)* | Projekto tikslai ir uždaviniai turi atitikti veiksmų programos 7 prioriteto 7.1.1 konkretų uždavinį „Padidinti ūkinės veiklos įvairovę ir pagerinti sąlygas investicijų pritraukimui, siekiant kurti naujas darbo vietas tikslinėse teritorijose (miestuose)“ ir siekiamą rezultatą. Informacijos šaltinis: projektinis pasiūlymas, investicijų projektas.  | *(Įgyvendinančioji institucija, pildydama tinkamumo finansuoti vertinimo lentelę, perkelia ministerijos, atlikto projektinio pasiūlymo dėl valstybės projekto įgyvendinimo (toliau – projektinis pasiūlymas) vertinimo išvadą ir skiltyje „Komentarai“ nurodo šios išvados pavadinimą ir datą).*  |  |
| 1.2. Projekto tikslai, uždaviniai ir veiklos atitinka bent vieną iš Apraše nurodytų veiklų. | Projekto tikslai, uždaviniai ir veiklos turi atitikti veiklą, nurodytą šio Aprašo 10punkte*.*Informacijos šaltinis: paraiška.  |  |  |
| 1.3. Projektas atitinka kitus su projekto veiklomis susijusius Apraše nustatytus reikalavimus. | Netaikoma. |  |  |
| **2. Projektas atitinka strateginio planavimo dokumentų nuostatas.** |
| 2.1. Projektas atitinka strateginio planavimo dokumentų nuostatas. *(Atitiktį šiam vertinimo aspektui vertina ministerija)* | Projektas turi atitikti Aprašo 18 punkto nuostatas: Projektas turi būti įtrauktas į atitinkamą (5 didžiųjų Lietuvos miestų) integruotą teritorijų vystymo programą, t. y. projekto pareiškėjas, veiklos, finansavimo dydis ir šaltiniai turi atitikti integruotos teritorijų vystymo programos veiksmų plane nurodytą informaciją apie veiksmą.Projektas turi atitikti Aprašo 19 punkte nurodytus specialiuosius atrankos kriterijus. Informacijos šaltinis: projektinis pasiūlymas, investicijų projektas. | *(Įgyvendinančioji institucija, pildydama tinkamumo finansuoti vertinimo lentelę, perkelia ministerijos, atlikto projektinio pasiūlymo vertinimo išvadą ir skiltyje „Komentarai“ nurodo šios išvados pavadinimą ir datą).*  |  |
| 2.2. Projektu prisidedama prie bent vieno Europos Sąjungos Baltijos jūros regiono strategijos (toliau – ES BJRS) tikslo įgyvendinimo pagal bent vieną ES BJRS veiksmų plane numatytą prioritetinę sritį ar horizontalųjį veiksmą arba bus įgyvendinama dalis ES BJRS veiksmų plane numatytų prioritetinių projektų.  | Netaikoma. |  |  |
| **3. Projektu siekiama aiškių ir realių kiekybinių uždavinių.** |
| 3.1. Projektu prisidedama prie bent vieno Apraše nustatyto veiksmų programos ir (arba) ministerijos priemonių įgyvendinimo plane nurodyto nacionalinio produkto ir (arba) rezultato rodiklio pasiekimo. | Projektas turi siekti stebėsenos rodiklio, nurodyto šio Aprašo 24punkte. |  |  |
| 3.2. Išlaikyta nuosekli vidinė projekto logika, t. y. projekto rezultatai yra projekto veiklų padarinys, projekto veiklos sudaro prielaidas įgyvendinti projekto uždavinius, o pastarieji – pasiekti nustatytą projekto tikslą. | Informacijos šaltinis: paraiška.  |  |  |
| 3.3. Projekto uždaviniai yra specifiniai (parodo projekto esmę ir charakteristikas), išmatuojami (kiekybiškai išreikšti ir matuojami) ir įvykdomi, aiški veiklų pradžios ir pabaigos data. | Informacijos šaltinis: paraiška. |  |  |
| **4. Projektas atitinka horizontaliuosius (darnaus vystymosi bei moterų ir vyrų lygybės ir nediskriminavimo) principus, projekto įgyvendinimas yra suderinamas su ES konkurencijos politikos nuostatomis.** |
| 4.1. Projekte nėra numatyti veiksmai, kurie turėtų neigiamą poveikį darnaus vystymosi principo įgyvendinimui: | Informacijos šaltinis: paraiška. |  |  |
| 4.1.1. aplinkosaugos srityje (aplinkos kokybė ir gamtos ištekliai, kraštovaizdžio ir biologinės įvairovės apsauga, klimato kaita, aplinkos apsauga ir kt.). *(Vertinant, ar įgyvendinant projektą bus atsižvelgiama į aplinkos apsaugos reikalavimus, tikrinama:* *- ar, vadovaujantis Lietuvos Respublikos planuojamos ūkinės veiklos poveikio aplinkai vertinimo įstatymu, būtinas poveikio aplinkai vertinimas;**- jei būtinas poveikio aplinkai vertinimas, ar jis yra atliktas;**- ar planuojama ūkinė veikla (arba planų ar programų įgyvendinimas) susijusi (-ęs) su įsteigtomis ar potencialiomis „Natura 2000“ teritorijomis ar artima tokių teritorijų aplinka;**jei taip, ar atliktas „Natura 2000“ teritorijų reikšmingumo nustatymas, vadovaujantis Planų ar programų ir planuojamos ūkinės veiklos įgyvendinimo poveikio įsteigtoms ar potencialioms „Natura 2000“ teritorijoms reikšmingumo nustatymo tvarkos aprašo, patvirtinto Lietuvos Respublikos aplinkos ministro 2006 m. gegužės 22 d. įsakymu Nr. D1-255 „Dėl planų ar programų ir planuojamos ūkinės veiklos įgyvendinimo poveikio įsteigtoms ar potencialioms**„Natura 2000“ teritorijoms reikšmingumo nustatymo tvarkos aprašo patvirtinimo“, nuostatomis.* | Informacijos šaltinis: paraiška ir kita viešai prieinama informacija  |  |  |
| 4.1.2. socialinėje srityje (užimtumas, skurdas ir socialinė atskirtis, visuomenės sveikata, švietimas ir mokslas, kultūros savitumo išsaugojimas, tausojantis vartojimas). | Informacijos šaltinis: paraiška  |  |  |
| 4.1.3. ekonomikos srityje (darnus pagrindinių ūkio šakų ir regionų vystymas). | Informacijos šaltinis: paraiška  |  |  |
| 4.1.4. teritorijų vystymo srityje (aplinkosauginių, socialinių ir ekonominių skirtumų mažinimas).  | Informacijos šaltinis: paraiška  |  |  |
| 4.1.5. informacinės ir žinių visuomenės srityje.  | Netaikoma. |  |  |
| 4.2. Pasiūlyti konkretūs veiksmai (pademonstruotas proaktyvus požiūris), kurie rodo, kad projektas skatina darnaus vystymosi principo įgyvendinimą.  | Netaikoma. |  |  |
| 4.3. Projekte nėra numatoma apribojimų, kurie turėtų neigiamą poveikį moterų ir vyrų lygybės ir nediskriminavimo dėl lyties, rasės, tautybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, negalios, lytinės orientacijos, etninės priklausomybės, religijos principų įgyvendinimui. | Informacijos šaltinis: paraiška |  |  |
| 4.4. Pasiūlyti konkretūs veiksmai, kurie rodo, kad projektu prisidedama prie moterų ir vyrų lygybės principo įgyvendinimo ir (arba) skatinamas nediskriminavimo dėl lyties, rasės, tautybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, negalios, lytinės orientacijos, etninės priklausomybės, religijos principo įgyvendinimas. | Taikoma Aprašo 26 punkte numatytu atveju.Informacijos šaltinis: paraiška. |  |  |
| 4.5. Projektas suderinamas su ES konkurencijos politikos nuostatomis: 4.5.1. teikiamas finansavimas neviršija nustatytų *de minimis* pagalbos ribų ir atitinka reikalavimus, taikomus *de minimis* pagalbai; arba 4.5.2. projektas finansuojamas pagal suderintą valstybės pagalbos schemą ar Europos Komisijos sprendimą arba pagal bendrąjį bendrosios išimties reglamentą, laikantis ten nustatytų reikalavimų *(Pildomas projektų atitikties valstybės pagalbos taisyklėms patikros lapas);* arba4.5.3. projekto finansavimas nereiškia neteisėtos valstybės pagalbos ar *de minimis* pagalbos suteikimo.  | 4.5.1. vertinimo aspektas netaikomas. Projektas atitinka bendrąjį reikalavimą, jei jis atitinka Reglamente (ES) Nr. 651/2014 nustatytus reikalavimus. 4.5.3. vertinimo aspektas netaikomas. Informacijos šaltinis: paraiška. | *(Įgyvendinančioji institucija, atlikdama šio vertinimo kriterijaus įvertinimą atsižvelgia į Aprašo 32 punktą, Aprašo 5 priede pateiktą informaciją ir pildo projektų atitikties valstybės pagalbos taisyklėms patikros lapą)*  |  |
| **5. Pareiškėjas ir partneris (-iai) organizaciniu požiūriu yra pajėgūs tinkamai ir laiku įgyvendinti teikiamą projektą ir atitinka jam (jiems) keliamus reikalavimus.** |
| 5.1. Pareiškėjas (partneris) yra juridiniai asmenys. | Informacija tikrinama pagal Juridinių asmenų registro duomenis.Informacijos šaltinis: paraiška ir kita viešai prieinama informacija.  |  |  |
| 5.2. Pareiškėjas (partneris) atitinka tinkamų pareiškėjų sąrašą, nustatytą Apraše. | Tinkamų pareiškėjų (partnerių) sąrašas yra nurodytas šio Aprašo 13, 14 ir 15 punktuose.Informacijos šaltinis: paraiška |  |  |
| 5.3. Pareiškėjas (partneris) turi teisinį pagrindą užsiimti ta veikla (atlikti funkcijas), kuriai pradėti ir (arba) vykdyti, ir (arba) plėtoti skirtas projektas. | Netaikoma. |  |  |
| 5.4. Pareiškėjui ir partneriui (-iams) nėra apribojimų gauti finansavimą:5.4.1. pareiškėjui ir partneriui (-iams) nėra iškelta byla dėl bankroto arba restruktūrizavimo, nėra pradėtas ikiteisminis tyrimas dėl ūkinės komercinės veiklos arba jis (jie) nėra likviduojamas (-i), nėra priimtas kreditorių susirinkimo nutarimas bankroto procedūras vykdyti ne teismo tvarka *(ši nuostata netaikoma biudžetinėms įstaigoms)*;5.4.2. paraiškos vertinimo metu pareiškėjas ir partneris (-iai) yra įvykdęs (-ę) su mokesčių ir socialinio draudimo įmokų mokėjimu susijusius įsipareigojimus pagal Lietuvos Respublikos teisės aktus arba pagal kitos valstybės teisės aktus, jei pareiškėjas ir partneris (-iai) yra užsienyje registruotas juridinis asmuo (asmenys) *(ši nuostata netaikoma įstaigoms, kurių veikla finansuojama iš Lietuvos Respublikos valstybės ir (arba) savivaldybių biudžetų, ir (arba) valstybės pinigų fondų, ir juridiniams asmenims, kuriems Lietuvos Respublikos teisės aktų nustatyta tvarka yra atidėti mokesčių arba socialinio draudimo įmokų mokėjimo terminai);*5.4.3. paraiškos vertinimo metu pareiškėjo ir partnerio (-ių) vadovas, ūkinės bendrijos tikrasis narys (-iai) ar mažosios bendrijos atstovas (-ai), turintis (-ys) teisę juridinio asmens vardu sudaryti sandorį, ar buhalteris (-iai), ar kitas (-i) asmuo (asmenys), turintis (-ys) teisę surašyti ir pasirašyti pareiškėjo apskaitos dokumentus, neturi neišnykusio arba nepanaikinto teistumo arba dėl pareiškėjo ir partnerio (-ių) per paskutinius 5 metus nebuvo priimtas ir įsiteisėjęs apkaltinamasis teismo nuosprendis pagal veikas, nustatytas Finansinės paramos ir bendrojo finansavimo lėšų grąžinimo į Lietuvos Respublikos valstybės biudžetą taisyklių, patvirtintų Lietuvos Respublikos Vyriausybės 2005 m. gegužės 30 d. nutarimu Nr. 590 „Dėl Finansinės paramos ir bendrojo finansavimo lėšų grąžinimo į Lietuvos Respublikos valstybės biudžetą taisyklių patvirtinimo“, 3 priedo „Apribojimų skirti Europos Sąjungos finansinę paramą, 2004–2009 metų Europos ekonominės erdvės ir (ar) Norvegijos finansinių mechanizmų, 2009–2014 metų Europos ekonominės erdvės ir (ar) Norvegijos finansinių mechanizmų, 2007–2012 metų Lietuvos ir Šveicarijos bendradarbiavimo programos finansinę paramą aprašas“ 2 punkte *(jei pareiškėjo arba partnerio (-ių) veikla yra finansuojama iš Lietuvos Respublikos valstybės biudžeto ir (arba) savivaldybių biudžetų, ir (arba) valstybės pinigų fondų, ši nuostata nėra taikoma);* 5.4.4. paraiškos vertinimo metu pareiškėjui ir partneriui (-iams), jei jis (jie) yra įmonė (-ės), perkėlusi (-ios) gamybinę veiklą valstybėje narėje arba į kitą valstybę narę, nėra taikoma arba nebuvo taikoma išieškojimo procedūra *(ši nuostata nėra taikoma viešiesiems juridiniams asmenims)*;5.4.5. paraiškos vertinimo metu pareiškėjui ir partneriui (-iams) nėra taikomas apribojimas (iki 5 metų) neskirti ES finansinės paramos dėl trečiųjų šalių piliečių nelegalaus įdarbinimo *(ši nuostata nėra taikoma viešiesiems juridiniams asmenims)*;5.4.6. paraiškos vertinimo metu pareiškėjui ir partneriui (-iams) nėra taikomas apribojimas gauti finansavimą dėl to, kad per sprendime dėl lėšų grąžinimo nustatytą terminą lėšos nebuvo grąžintos arba grąžinta tik dalis lėšų *(šis apribojimas netaikomas įstaigoms, kurių veikla finansuojama iš Lietuvos Respublikos valstybės biudžeto ir (arba) savivaldybių biudžetų, ir (arba) valstybės pinigų fondų, įstaigoms, kurių veiklai finansuoti yra skiriama 2007–2013 metų ES fondų ar 2014–2020 metų ES struktūrinių fondų techninė parama, Europos investicijų fondui ir Europos investicijų bankui)*;5.4.7. paraiškos vertinimo metu pareiškėjas ir partneris (-iai) Juridinių asmenų registrui yra pateikę metinių finansinių ataskaitų rinkinius, taip pat metinių konsoliduotųjų finansinių ataskaitų rinkinius, kaip nustatyta Juridinių asmenų registro nuostatuose, patvirtintuose Lietuvos Respublikos Vyriausybės 2003 m. lapkričio 12 d. nutarimu Nr. 1407 „Dėl Juridinių asmenų registro įsteigimo ir Juridinių asmenų registro nuostatų patvirtinimo“ *(ši nuostata taikoma tik tais atvejais, kai finansines ataskaitas būtina rengti pagal įstatymus, taikomus juridiniam asmeniui, užsienio juridiniam asmeniui ar kitai organizacijai arba jų filialui).* | Informacijos šaltinis: pareiškėjo (partnerio) deklaracija.  |  |  |
| 5.5. Pareiškėjas ir partneris (-iai) turi (gali užtikrinti) pakankamus administravimo gebėjimus vykdyti projektą. | Pareiškėjo planuojamos suformuoti projekto komandos atsakomybė ir funkcijos yra aiškiai aprašytos ir yra pakankamos projektui įgyvendinti. Taip pat pareiškėjas numato užtikrinti, kad į projekto komandą bus įtraukti reikiamos kompetencijos asmenys, kaip tai numatyta Aprašo 63 punkte. Informacijos šaltinis: paraiška.  |  |  |
| 5.6. Projekto parengtumas atitinka Apraše nustatytus reikalavimus. *(Šį vertinimo aspektą vertina ministerija prieš tai, kai projektas įtraukiamas į valstybės projektų sąrašą, taip pat įgyvendinančioji institucija paraiškų vertinimo metu.)* | Projekto parengtumas turi atitikti reikalavimus, nustatytus šio Aprašo 25 punkte.Informacijos šaltinis: projektinis pasiūlymas, paraiška.  | *Ministerijos įvertinimas*  |  |
| *Įgyvendinančiosios institucijos įvertinimas* |  |
| 5.7. Partnerystė projekte yra pagrįsta ir teikia naudą. (*Šis vertinimo aspektas vertinamas tik tais atvejais, jei pareiškėjas numato įgyvendinti projektą kartu su partneriu (-iais).)* | Vertinama atitiktis Aprašo 14 punkte nustatytam reikalavimui. Taip pat vertinama, ar:- projekto partneriai, prisidės prie projekto tikslo įgyvendinimo;- partnerio pasirinkimas ir jo indėlis į projektą yra pagrįstas, ar yra atskleista gaunama nauda iš partnerio įtraukimo į projektą ir ar partneris prisideda prie projekto tikslo įgyvendinimo bei veiklų.Informacijos šaltinis: paraiška.  |  |  |
| **6. Projektas turi apibrėžtus, aiškius ir užtikrintus projekto išlaidų finansavimo šaltinius.** |
| 6.1. Pareiškėjo ir (ar) partnerio (-ių) įnašas atitinka Apraše nustatytus reikalavimus ir yra užtikrintas jo finansavimas. *(Šis vertinimo aspektas taikomas tik tais atvejais, jei paraiškoje numatytas nuosavas įnašas.)* | Informacijos šaltinis: paraiška. |  |  |
| 6.2. Užtikrintas netinkamų finansuoti su projektu susijusių išlaidų padengimas. | Informacijos šaltinis: paraiška ir finansavimo šaltinius patvirtinantys dokumentai.. |  |  |
| 6.3. Užtikrintas finansinis projekto (veiklų) rezultatų tęstinumas. | Vertinama, ar bus užtikrintas investicijų tęstinumas, vadovaujantis Projektų taisyklių 27 skirsniu Informacijos šaltinis: paraiška. |  |  |
| 6.4. Projektas atitinka Europos investicijų banko (toliau – EIB) nustatytas išlaidų tinkamumo finansuoti sąlygas. (Šis vertinimo aspektas taikomas tik tais atvejais, jei projektą planuojama bendrai finansuoti iš Lietuvos Respublikos valstybės biudžeto lėšų (įskaitant atvejus, kai projekto vykdytojo ir (arba) partnerio nuosavų lėšų šaltinis yra nacionalinės viešosios lėšos) arba projekto visą nuosavų lėšų sumą ar jos dalį planuojama bendrai finansuoti iš projekto vykdytojui ir (arba) partneriui perskolintų EIB paskolos lėšų, vadovaujantis Europos investicijų banko paskolos, skirtos iš 2014–2020 m. Europos Sąjungos fondų investicijų veiksmų programos lėšų bendrai finansuojamiems projektams įgyvendinti, perskolinimo gairių, skelbiamų svetainėse www.finmin.lrv.lt ir www.esinvesticijos.lt, nuostatomis. Atsakant į šį klausimą įvertinama projekto atitiktis EIB nustatytoms išlaidų tinkamumo finansuoti sąlygoms, vadovaujantis Projektų administravimo ir finansavimo taisyklių 11 priede nustatyta tvarka. Tuo atveju, kai:– projekto visą nuosavų lėšų sumą ar jos dalį planuojama bendrai finansuoti iš projekto vykdytojui ir (arba) partneriui perskolintų EIB paskolos lėšų, tačiau projektas neatitinka EIB nustatytų išlaidų tinkamumo finansuoti sąlygų, šio papunkčio ir, nesant kitų pagrįstų nuosavo įnašo finansavimo užtikrinimo šaltinių, 6.1 papunkčio vertinimas turi būti „Ne“; – projektą planuojama bendrai finansuoti Lietuvos Respublikos valstybės biudžeto lėšomis (įskaitant atvejus, kai projekto vykdytojo ir (arba) partnerio nuosavų lėšų šaltinis yra nacionalinės viešosios lėšos), tačiau jis neatitinka EIB nustatytų išlaidų tinkamumo finansuoti sąlygų, šio papunkčio vertinimas turi būti „Ne“. Jei šio papunkčio vertinimo aspektas įvertinamas neigiamai, tai neturi įtakos bendram atitikties bendriesiems reikalavimams vertinimui.) | Informacijos šaltinis: paraiška, investicijų projektas.  |  |  |
| **7. Užtikrintas efektyvus projektui įgyvendinti reikalingų lėšų panaudojimas.** |
| 7.1. Projekto įgyvendinimo alternatyvos pasirinkimas pagrįstas sąnaudų ir naudos analizės rezultatais: *(Atitiktį šiam vertinimo aspektui vertina ministerija)* | Informacijos šaltinis: investicijų projektas ir kartu su juo pateikta alternatyvų vertinimu ir sąnaudų naudos analize.  | *(Įgyvendinančioji institucija, pildydama tinkamumo finansuoti vertinimo lentelę, perkelia ministerijos atlikto projektinio pasiūlymo vertinimo išvadą ir skiltyje „Komentarai“ nurodo šios išvados pavadinimą ir datą).*  |  |
| 7.1.1. projekto įgyvendinimo alternatyvoms įvertinti naudojamos pajamų, sąnaudų, finansavimo šaltinių, sukuriamos naudos ir kitos prielaidos yra pagrįstos; | Informacijos šaltinis: investicijų projektas ir kartu su juo pateikta alternatyvų vertinimu ir sąnaudų naudos analize. |  |  |
| 7.1.2. projekto įgyvendinimo alternatyvoms įvertinti naudojamas vienodas pagrįstos trukmės analizės laikotarpis; | Informacijos šaltinis: investicijų projektas ir kartu su juo pateikta alternatyvų vertinimu ir sąnaudų naudos analize. |  |  |
| 7.1.3. projekto įgyvendinimo alternatyvoms įvertinti naudojama vienoda pagrįsto dydžio diskonto norma; | Informacijos šaltinis: investicijų projektas ir kartu su juo pateikta alternatyvų vertinimu ir sąnaudų naudos analize. |  |  |
| 7.1.4. optimali projekto įgyvendinimo alternatyva pasirinkta pagal projekto įgyvendinimo alternatyvų finansinių ir (arba) ekonominių rodiklių (grynosios dabartinės vertės, vidinės grąžos normos, naudos ir sąnaudų santykio) reikšmes; | Informacijos šaltinis: investicijų projektas ir kartu su juo pateikta alternatyvų vertinimu ir sąnaudų naudos analize. |  |  |
| 7.1.5. pasirinktai projekto įgyvendinimo alternatyvai realizuoti nėra žinomų teisinių, techninių ir socialinių apribojimų. | Informacijos šaltinis: investicijų projektas ir kartu su juo pateikta alternatyvų vertinimu ir sąnaudų naudos analize. |  |  |
| 7.2. Projekto įgyvendinimo alternatyvos pasirinkimas pagrįstas sąnaudų efektyvumo rodikliu. *(Šis vertinimo aspektas taikomas projektams, kuriems netaikomas šių metodinių nurodymų 7.1 papunktyje nurodytas vertinimo aspektas.**Atitiktį šiam vertinimo aspektui vertina ministerija.)* | Netaikoma. | *(Įgyvendinančioji institucija, pildydama tinkamumo finansuoti vertinimo lentelę, perkelia ministerijos atlikto projektinio pasiūlymo vertinimo išvadą ir skiltyje „Komentarai“ nurodo šios išvados pavadinimą ir datą).*  |  |
| 7.3. Įvertintos pagrindinės projekto rizikos ir suplanuotos rizikų valdymo priemonės bei joms įgyvendinti reikalingi ištekliai. | Informacijos šaltinis: paraiška.  |  |  |
| 7.4. Numatytos projekto veiklos atitinka tinkamoms finansuoti veikloms ir jų apimtims nustatytus reikalavimus. Išlaidos atitinka nustatytus reikalavimus ir yra būtinos projektams įgyvendinti. Veiklos ir išlaidos suplanuotos efektyviai ir pagrįstai, įvertinus ir iki paraiškos pateikimo pradėtas ar įvykdytas viešųjų pirkimų procedūras. Vertinant pareiškėjo ir partnerio (-ių) įgyvendintus ir (arba) įgyvendinamus projektus toms pačioms veikloms ir išlaidoms finansavimas nėra skiriamas pakartotinai. | Informacijos šaltinis: paraiška ir kita įgyvendinančiai institucijai prieinama informacija. |  |  |
| 7.5. Pareiškėjas gali įgyvendinti projekto tikslus, veiklas, uždavinius bei pasiekti rezultatus per projekto įgyvendinimo laikotarpį; projekto įgyvendinimo trukmė, vieta atitinka Apraše nustatytus reikalavimus. | Projekto įgyvendinimo terminas ir vieta turi atitikti šio Aprašo 18, 22-23 punktuose nustatytus reikalavimus.Informacijos šaltinis: paraiška.  |  |  |
| 7.6. Projektas atitinka kryžminio finansavimo reikalavimus. | Netaikoma. |  |  |
| 7.7. Teisingai pritaikyti fiksuotoji projekto išlaidų norma, fiksuotieji projekto išlaidų vieneto įkainiai, fiksuotosios projekto išlaidų sumos ir (ar) apdovanojimai.  | Projektui taikoma fiksuotoji norma turi atitikti reikalavimus, nustatytus šio Aprašo 36 punkte.Informacijos šaltinis: paraiška.  |  |  |
| 7.8. Paraiškoje teisingai nurodyta projekto kategorija, iš projekto planuojamos gauti pajamos (taip pat ir grynosios pajamos) teisingai apskaičiuotos ir teisingai nustatytas projektui reikiamo finansavimo dydis, atsižvelgiant į tai, ar įgyvendinant projektą:– negaunama pajamų;– gaunama pajamų ir jos yra įvertintos iš anksto;– gaunama pajamų, bet jų iš anksto neįmanoma apskaičiuoti.  | Netaikoma. |  |  |
| **8. Projekto veiklos vykdomos tinkamoje 2014–2020 m. Europos Sąjungos struktūrinių fondų** **veiksmų programos įgyvendinimo teritorijoje.** |
| 8.1. Projekto veiklos vykdomos Lietuvos Respublikoje arba ne Lietuvos Respublikoje, bet jas vykdant sukurti produktai, gauti rezultatai ir nauda (ar jų dalis, proporcinga Lietuvos Respublikos finansiniam įnašui) atitenka Lietuvos Respublikai ir projektas atitinka bent vieną iš šių sąlygų:a) iš ERPF ir Sanglaudos fondo bendrai finansuojamo projekto veiklų, vykdomų ne Lietuvos Respublikoje, bet ES teritorijoje, išlaidos neviršija procento, nustatyto Apraše; arba pagal Aprašą vykdomos reprezentacijai skirtos veiklos;b) iš Europos socialinio fondo bendrai finansuojamo projekto veiklos vykdomos: ES teritorijoje;ne ES teritorijoje, bet tokių veiklų išlaidos neviršija procento, nustatyto Apraše.c) vykdomos techninės paramos projektų veiklos.  | Projekto veiklų vykdymo teritorija turi atitikti šio Aprašo 18 punkte nustatytus reikalavimus.Informacijos šaltinis: paraiška.  |  |  |

**GALUTINĖ PROJEKTO ATITIKTIES BENDRIESIEMS REIKALAVIMAMS VERTINIMO IŠVADA:**

**1) Ar paraiška atitinka projektinį pasiūlymą ir valstybės ar regionų projektų sąrašą?**

**□** Taip **□** Ne **□** Taip su išlyga

Komentarai:

(*Jei palyginus su projektiniu pasiūlymu paraiškoje yra atlikti esminiai pakeitimai (kaip jie apibrėžti Projektų administravimo ir finansavimo taisyklių, patvirtintų finansų ministro 2014 m. spalio 8 d. įsakymu Nr. 1K-316, 122.2 papunktyje), žymima „Ne“ ir komentaro laukelyje nurodoma, kokie konkrečiai pakeitimai buvo atlikti.*

*Jei palyginus su valstybės projektų sąrašu paraiškoje yra atlikti esminiai pakeitimai, t. y. kai keičiasi pareiškėjas, viršijama projektui numatomas skirti finansavimo lėšų suma, žymima „Ne“ ir komentaro laukelyje nurodoma, kokie konkrečiai pakeitimai buvo atlikti.*

*Jei palyginus su projektiniu pasiūlymu ir (ar) valstybės projektų sąrašu paraiškoje yra atlikti neesminiai pakeitimai, žymima „Taip su išlyga“ ir komentaro laukelyje nurodoma, kokie konkrečiai pakeitimai buvo atlikti.*)

**2) Paraiška įvertinta teigiamai pagal visus bendruosius reikalavimus ir specialiuosius kriterijus:**

**□** Taip **□** Ne **□** Taip su išlyga

Komentarai:

**3) Pareiškėjas nebandė gauti konfidencialios informacijos arba daryti poveikio vertinimą atliekančiai institucijai dabartinio paraiškų vertinimo arba atrankos proceso metu:**

**□** Taip, nebandė

**□** Ne, bandė

Komentarai:

*(Privaloma pildyti tik atsakius „Ne, bandė“, t. y. nurodomos faktinės aplinkybės.)*

**4) Projekto tinkamumo finansuoti vertinimo metu nustatytos projekto tinkamos finansuoti ir tinkamos deklaruoti EK išlaidos:**

|  |  |  |  |
| --- | --- | --- | --- |
| **Bendra projekto vertė[[1]](#footnote-1), Eur** |  **Didžiausia galima projekto tinkamų finansuoti išlaidų suma:** | **Pajamos, mažinančios tinkamų deklaruoti EK išlaidų sumą, Eur** | **Tinkamos deklaruoti EK išlaidos** |
| **Iš viso, Eur** | **Iš jų:** | **Didžiausia EK tinkamų deklaruoti išlaidų suma, Eur** | **Dalis nuo tinkamų finansuoti išlaidų, proc** |
| **Prašomos skirti lėšos – iki, Eur** | **Dalis nuo tinkamų finansuoti išlaidų, proc.** | **Pareiškėjo ir partnerio (-ių) nuosavos lėšos, Eur**  | **Dalis nuo tinkamų finansuoti išlaidų, proc.** |
| 1 | 2 | 3 | 4=(3/2)\*100 | 5 | 6=(5/2)\*100 | 7 | 8 | 9=(8/2)\*100 |
|  |  |  |  |  |  |  |  |  |
|  |  |  |  |  |  |  |  |  |

**Pastabos:**

|  |
| --- |
| *(Šiame laukelyje pagal poreikį gali būti įrašomos papildomos sąlygos, kurias ĮI, atsižvelgdama į projekto rizikingumą, siūlo įtraukti į projekto sutartį.)*  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

(paraiškos vertinimą atlikusios institucijos (data) (vardas ir pavardė, parašas\*)

atsakingo asmens pareigų pavadinimas)

*\* Jei pildoma popierinė versija*

\_\_\_\_\_\_\_\_\_\_\_\_\_\_

2014–2020 metų Europos Sąjungos fondų

investicijų veiksmų programos 7 prioriteto

„Kokybiško užimtumo ir dalyvavimo darbo rinkoje

skatinimas“ įgyvendinimo priemonės Nr. 07.1.1-

CPVA-V-304 „Modernizuoti kultūros infrastruktūrą“

projektų finansavimo sąlygų aprašo Nr. 1

3 priedas

**PROJEKTŲ ATITIKTIES VALSTYBĖS PAGALBOS TAISYKLĖMS PATIKROS LAPAS PRIEMONĖ NR. 07.1.1-CPVA-V-304 „MODERNIZUOTI KULTŪROS INFRASTRUKTŪRĄ“**

|  |
| --- |
| **I. Priemonės teisinis pagrindas** |
| 2014 m. birželio 17 d. Komisijos reglamentas (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius (OL 2014 L 187, p. 1) (toliau – Reglamentas (ES) Nr. 651/2014), **I skyrius, III skyriaus 11 skirsnio „Pagalba kultūrai ir paveldo išsaugojimui“ 53 straipsnio 1, 2, 3 (a), 4, 6 ir 8 dalys.** |

|  |
| --- |
| **II. Duomenys apie paraišką/projektą**  |
| **Paraiškos/projekto numeris**  |  |
| **Pareiškėjo/projekto vykdytojo pavadinimas**  |  |
| **Projekto pavadinimas**  |  |
| **Projekto partnerio(-ių) pavadinimas(-i)**  |  |

|  |
| --- |
| **III. Paraiškos/projekto patikra dėl atitikties visų tam tikros kategorijos pagalbos sąlygų, nustatytų Reglamente (ES) Nr. 651/2014** |
| **Nr.**  | **Klausimai**  | **Rezultatas**  | Pastabos: |
| **Bendrieji reikalavimai** |
| 1. | Ar pagalba nėra priskirtina su **eksportu susijusiai veiklai trečiosiose šalyse arba valstybėse narėse**, t. y. pagalbai tiesiogiai susijusiai su eksportuojamais kiekiais, platinimo tinklo kūrimu ir veikla arba kitomis einamosiomis išlaidomis, susijusiomis su eksporto veikla?  | □ Taip | □ Ne  |  |
| 2. | Ar dėl pagalbos nėra remiamas **vietinių prekių naudojimas**, vietoje importuojamų prekių? | □ Taip | □ Ne  |  |
| 3. | Ar pagalba nėra teikiama veiklai **žuvininkystės ir akvakultūros sektoriuje**, kuriam taikomas Europos Parlamento ir Tarybos reglamentas (ES) Nr. 1379/2013[[2]](#footnote-2), išskyrus pagalbą mokymui, pagalbą mažoms ir vidutinėms įmonėms (toliau – MVĮ) gauti finansavimą, pagalbą mokslinių tyrimų ir technologinės plėtros srityje, inovacijų pagalbą MVĮ, pagalbą nepalankias sąlygas darbo rinkoje turintiems asmenims ir neįgaliesiems darbuotojams, regioninę investicinę pagalbą atokiausiuose regionuose ir regioninės veiklos pagalbos schemas? | **□** Taip | **□** Ne  |  |
| 4. | Ar pagalba nėra teikiama **pirminės žemės ūkio produktų gamybos sektoriuje**, išskyrus regioninę investicinę pagalbą atokiausiuose regionuose[[3]](#footnote-3), regioninės veiklos pagalbos schemas, MVĮ teikiamą pagalbą konsultavimui, rizikos finansų pagalbą, pagalbą moksliniams tyrimams ir technologinei plėtrai, inovacijų pagalbą MVĮ, pagalbą aplinkos apsaugai, pagalbą mokymui bei pagalbą nepalankias sąlygas darbo rinkoje turintiems asmenims ir neįgaliesiems darbuotojams? | **□** Taip | **□** Ne  |  |
| 5. | Ar pagalba nėra teikiama **pirminės žemės ūkio produktų gamybos sektoriuje**, išskyrus regioninę investicinę pagalbą atokiausiuose regionuose[[4]](#footnote-4), regioninės veiklos pagalbos schemas, MVĮ teikiamą pagalbą konsultavimui, rizikos finansų pagalbą, pagalbą moksliniams tyrimams ir technologinei plėtrai, inovacijų pagalbą MVĮ, pagalbą aplinkos apsaugai, pagalbą mokymui bei pagalbą nepalankias sąlygas darbo rinkoje turintiems asmenims ir neįgaliesiems darbuotojams? | **□** Taip | **□** Ne  |  |
| 6. | Ar pagalba nėra teikiama **žemės ūkio produktų perdirbimo ir prekybos jais sektoriuje**, kai pagalba priklauso nuo to, ar ji bus iš dalies arba visa perduota pirminės produkcijos gamintojams? | **□**Taip | □ Ne  |  |
| 7.  | Ar pagalba nėra teikiama **nekonkurencingų anglių kasyklų uždarymui palengvinti**, kuriai taikomas Tarybos sprendimas Nr. 2010/787/ES[[5]](#footnote-5)? | □ Taip | □ Ne  |  |
| 8. | Ar pagal Reglamentą (ES) Nr. 651/2014 suteikta pagalba nėra/nebus naudojama veiklai į Reglamento (ES) Nr. 651/2014 taikymo sritį neįtrauktuose sektoriuose?  | □ Taip | □ Ne  |  |
| 9.  | Ar pagalba nėra teikiama įmonei, kuriai išduotas **vykdomasis raštas sumoms išieškoti** pagal ankstesnį Komisijos sprendimą, kuriame pagalba skelbiama neteisėta ir nesuderinama su vidaus rinka? | □ Taip | □ Ne  |  |
| 10. | Kokiai kategorijai priskiriamas **pareiškėjas**? (*Pastabose nurodyti pagrindimą)(pildoma, jei taikoma)*  |  |  | Netaikoma biudžetinėms įstaigoms, nes laikoma, kad jos negali susidurti su bent viena iš Reglamento (ES) Nr. 651/2014 2 straipsnio 18 punkte nurodytų aplinkybių |
|  | Pareiškėjo pavadinimas | *Įrašyti:* |  |  |  |
| 10.1. | □ Labai mažos ar mažos įmonės | □ Taip | □ Ne  |  |
| 10.2. | □ Vidutinės įmonės | □ Taip | □ Ne  |  |
| 10.3. | □ Didelės įmonės  | □ Taip | □ Ne  |  |
| 11. | Ar pagalba nėra teikiama **sunkumų patiriantiems[[6]](#footnote-6)** ūkio subjektams? | □ Taip | □ Ne  | Laikoma, kad biudžetinės įstaigos negali susidurti su bent viena iš Reglamento (ES) Nr. 651/2014 2 straipsnio 18 punkte nurodytų aplinkybių, nes: 1. biudžetinėms įstaigoms netaikomas Lietuvos Respublikos bankroto įstatymas, todėl joms negali būti pradėtos nemokumo procedūros;2. pagal Lietuvos Respublikos biudžetinių įstaigų įstatymą:● biudžetinės įstaigos įgyvendina valstybės ar savivaldybės funkcijas ir yra išlaikomos iš valstybės ar savivaldybės biudžetų asignavimų, taip pat iš Valstybinio socialinio draudimo fondo, Privalomojo sveikatos draudimo fondo biudžetų ir kitų valstybės pinigų fondų lėšų (2 str. 1 d.). ● jeigu biudžetinės įstaigos prievolėms lėšų nepakanka, prievolės padengiamos biudžetinės įstaigos savininko lėšomis neviršijant biudžetinės įstaigos teisės aktų nustatyta tvarka naudojamo, valdomo ir disponuojamo turto vertės (2 str. 2 d.) ● biudžetinė įstaiga gali turėti tik tokias civilines teises ir pareigas, kurios neprieštarauja jos nuostatams ir veiklos tikslams (3 str. 1 d.);● iš valstybės biudžeto arba iš Valstybinio socialinio draudimo fondo, Privalomojo sveikatos draudimo fondo biudžetų ir kitų valstybės pinigų fondų išlaikomos biudžetinės įstaigos savininkė yra valstybė (4 str. 1 d.);● iš valstybės biudžeto arba iš Valstybinio socialinio draudimo fondo, Privalomojo sveikatos draudimo fondo biudžetų ir kitų valstybės pinigų fondų išlaikomos biudžetinės įstaigos gali būti tik reorganizuojamos/likviduojamos turint Lietuvos Respublikos Vyriausybės sutikimą (14 str.; 15 str.) arba Lietuvos Respublikos Civiliniame kodekse nustatytais juridinių asmenų likvidavimo pagrindais.3. Pagal Lietuvos Respublikos biudžeto sandaros įstatymą biudžetinėms įstaigoms skirtos biudžeto lėšos gali būti naudojamos tik jų programoms vykdyti, o biudžetinių įstaigų programų sąmatos negali viršyti šioms programoms numatytų sumų (5 str. 1 d.).Atsižvelgiant į aukščiau pateiktus paaiškinimus, pagal šį Aprašą teikiant valstybės pagalbą biudžetinėms įstaigoms, laikoma, kad jos negali būti ūkio subjektais, patiriančiais sunkumus, kaip tai apibrėžta Reglamento (ES) Nr. 651/2014 2 straipsnio 18 punkte, todėl papildomas vertinimas konkrečios biudžetinės įstaigos atveju nėra atliekamas, pasirenkamas atsakymas „Taip“.  |
| 12. | Ar pagalbos suteikimas[[7]](#footnote-7) nėra susietas su **įpareigojimu pagalbos gavėjui turėti būstinę Lietuvos Respublikoje arba būti iš esmės įsisteigusiu Lietuvos Respublikoje**? (įpareigojimu turėti būstinę atitinkamoje valstybėje narėje arba būti iš esmės įsisteigusiu toje valstybėje narėje nelaikomas reikalavimas turėti įsisteigimo ar įregistravimo vietą pagalbą teikiančioje valstybėje narėje **mokėjimo metu**) | □ Taip | □ Ne  |  |
| 13. | Ar pagalbos suteikimas nėra susietas su **įpareigojimu pagalbos gavėjui naudoti Lietuvos Respublikoje pagamintas prekes arba teikiamas paslaugas**? | □ Taip | □ Ne  |  |
| 14. | Ar teikiant pagalbą nėra ribojamos **pagalbos gavėjų** **galimybės naudoti mokslinių tyrimų, technologinės plėtros ir inovacijų rezultatus** kitose valstybėse narėse? | □ Taip | □ Ne  |  |
| 15. | Ar nėra viršijama investicinė pagalba kultūrai ir paveldo išsaugojimui: 150 mln. Eur vienam projektui? | □ Taip | □ Ne |  |
| 16. | Ar nėra apeinamos pranešimo ribos, nustatytos ir nurodytos Reglamento (ES) Nr. 651/2014 4 straipsnio 1 dalyje z punkte, **dirbtinai išskaidant** pagalbos projektus? | □ Taip | □ Ne |  |
| 17. | Ar teikiama pagalba yra **skaidri** pagal Reglamento (ES) Nr. 651/2014 5 straipsnio reikalavimus? | □ Taip | □ Ne  |  |
| 18. | Ar pagalbos **intensyvumas ir tinkamos finansuoti išlaidos** atitinka Reglamento (ES) Nr. 651/2014 7 straipsnio reikalavimus? | □ Taip | □ Ne  |  |
| 19. | Ar yra laikomasi **sumavimo reikalavimų** pagal Reglamento (ES) Nr. 651/2014 8 straipsnio nuostatas?  | □ Taip | □ Ne  |  |
| **Reikalavimai pagalbai kultūrai ir paveldo išsaugojimui** |
| 20. | Ar teikiama pagalba Reglamento (ES) Nr. 651/2014 53 straipsnio 2 dalyje nurodytiems **kultūros tikslams ir kultūrinei veiklai**? *(Pastabose nurodyti konkretų kultūros tikslą ar veiklą)*  | □ Taip | □ Ne  |  |
| 21. | Ar teikiama pagalba nėra priskiriama veiklos pagalbos kategorijai?  | □ Taip | □ Ne  |  |
| 22. | Ar pagalba yra teikiama objektui, kurio bent 80% arba laiko, arba vietos pajėgumo per metus yra naudojama kultūros tikslams? | □ Taip | □ Ne  |  |
| 23. | Ar projektas atitinka Reglamento (ES) Nr. 651/2014 53 straipsnio 4 dalyje nustatytus **tinkamų finansuoti išlaidų reikalavimus**?  | □ Taip | □ Ne  |  |
| 24. | Ar nustatyta **pagalbos suma** neviršija tinkamų finansuoti išlaidų ir investicijos veiklos pelno skirtumo? | □ Taip | □ Ne  |  |
| 25. | Ar pagalba pagal Reglamento (ES) Nr. 651/2014 53 straipsnį nėra teikiama **spaudai ir žurnalams, spausdintiems ar elektroniniams**?  | □ Taip | □ Ne  |  |

|  |
| --- |
| **IV. Valstybės pagalbos atitikties vertinimas**  |
| 26.  | Ar teikiama/suteikta valstybės pagalba atitinka Reglamento (ES) Nr. 651/2014 I skyriuje, III skyriaus 11 skirsnio „Pagalba kultūrai ir paveldo išsaugojimui“ 53 straipsnio 1, 2, 3 (a), 4, 6 ir 8 dalyse nustatytus reikalavimus?  | □ Taip | □ Ne  | *Pastabos:* |
| *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*  *(Vertintojas)*  | *\_\_\_\_\_\_\_\_\_\_\_\_*  *(Parašas)*  | *\_\_\_\_\_\_\_\_\_\_\_\_*  (Data)  |
| **Patikros peržiūra:** □ Vertintojo išvadai pritarti □ Vertintojo išvadai nepritarti *Pastabos:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_* |
| *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*  *(Vertintojo tiesioginis vadovas)*  | *\_\_\_\_\_\_\_\_\_\_\_\_*  *(Parašas)*  | *\_\_\_\_\_\_\_\_\_\_\_\_*  *(Data)*  |

\_\_\_\_\_\_\_\_\_\_\_\_\_\_

1. Bendra projekto vertė apima ir tinkamas, ir netinkamas išlaidas. [↑](#footnote-ref-1)
2. 2013 m. gruodžio 11 d. Europos Parlamento ir Tarybos reglamentas (ES) Nr. 1379/2013 dėl bendro žvejybos ir akvakultūros produktų rinkų organizavimo, kuriuo iš dalies keičiami Tarybos reglamentai (EB) Nr. 1184/2006 ir (EB) Nr. 1224/2009 ir panaikinamas Tarybos reglamentas (EB) Nr. 104/2000. [↑](#footnote-ref-2)
3. Atokiausi regionai apibrėžti Reglamento (ES) Nr. 651/2014 2 straipsnio 12 punkte. [↑](#footnote-ref-3)
4. Atokiausi regionai apibrėžti Reglamento (ES) Nr. 651/2014 2 straipsnio 12 punkte. [↑](#footnote-ref-4)
5. 2010 m. gruodžio 10 d. Tarybos sprendimas 2010/787/ES dėl valstybės pagalbos nekonkurencingų anglių kasyklų uždarymui palengvinti (OL L 336, 2010 12 21, p. 24). [↑](#footnote-ref-5)
6. Sunkumus patiriantis ūkio subjektas apibrėžtas Reglamento (ES) Nr. 651/2014 2 straipsnio 18 punkte. [↑](#footnote-ref-6)
7. pagalbos suteikimo data – data, kai pagalbos gavėjui pagal Lietuvos Respublikos teisinį režimą suteikiama juridinė teisė gauti pagalbą. [↑](#footnote-ref-7)